title: Havana brown

text: Havana Brown on kissarotu, joka on siamilaisen ja mustan maatiaiskissan risteytys. Yleensä havanat ovat mustanruskeita. Yhdysvalloissa ja Britanniasta rodusta on kehittynyt kaksi eri variaatiota; brittien versio muistuttaa muodostaan enemmän siamilaista.


title: Gordy Hoffman

text: Gordy Hoffman (s. 19. lokakuuta 1964 Rochester, New York, Yhdysvallat) on yhdysvaltalainen elokuvaohjaaja ja käsikirjoittaja. Hän on ohjannut elokuvan "A Coat of Snow" (2005). Hän on käsikirjoittanut elokuvat "Love Liza" (2002) ja "Stolen Poem" (2004). Gordy Hoffman on näyttelijä Philip Seymour Hoffmanin isoveli. Hän opettaa käsikirjoittamista USC School of Cinematic Artsissa.


title: Laskettelukeskus Myllymäki

text: Laskettelukeskus Myllymäki on talviurheilukeskus Lappeenrannassa noin kuuden kilometrin päässä Joutsenon taajamasta. Keskus perustettiin vuonna 1984. Myllymäessä on 30 000 – 40 000 vuosittaista kävijää, joista 30–40 prosenttia on venäläisiä. Se on Ruokolahden FreeSkin ja Rautjärven Konka Skin ohella yksi kolmesta Etelä-Karjalan laskettelukeskuksesta.


title: Laskettelukeskus Myllymäki

text: Keskuksessa on kuusi valaistua laskettelurinnettä, neljä hissiä, lastenrinne ja lastenhissi. Rinteiden pituudet ovat 300–600 metriä ja korkeusero suurimmillaan 70 metriä. Rinteet ovat vaikeusasteeltaan helppoja (sininen) ja keskivaikeita (punainen). Myllymäen ympäristössä on kolmen, viiden ja kymmenen kilometrin maastohiihtoladut, joista viiden kilometrin latu on valaistu, ja keskuksesta lähtee ladut myös Kiukkaanlammelle ja Joutsenon urheilukeskukseen. Myllymäen palveluihin kuuluvat muun muassa hiihtokoulu, suksihuolto, välinevuokraus, kahvio-ravintola, sauna ja laavu.


title: Laskettelukeskus Myllymäki

text: Myllymäki on Mylläri Snow Club -freestyleseuran pääpaikka. Myllymäen maastossa käytiin Joutsenon Kullervon järjestämät vuoden 1998 hiihdon SM-kilpailut. Kullervo on järjestänyt alueella myös pienempiä kansallisen tason hiihtokilpailuja. Myllymäki toimi myös Kullervon ja Lappeen Riennon järjestämän suunnistuksen vuoden 1989 Jukolan viestin eli Raja-Jukolan kilpailukeskuksena.


title: Laskettelukeskus Myllymäki

text: Vuodesta 2010 alkaen Myllymäen rinneyrittäjänä on toiminut Jyri Paunonen, jota ennen rinneyrittäjänä oli Antti Koivisto 14 vuoden ajan. Keväällä 2015 Paunosen TurTek Oy osti keskuksen liiketoiminnan sekä koneet, kaluston ja rakennukset 80 000 eurolla Lappeenrannan Yritystila Oy:n alaiselta Kiinteistö Oy Etelä-Karjalan Laskettelukeskukselta. Alueen maapohjan omistaa kaupunki, ja se on vuokrattu yrittäjälle.


title: Laskettelukeskus Myllymäki

text: Keskus saa lumetusvetensä läheisestä Myllypurosta, jonka pieni virtaama on aiheuttanut lumetusongelmia. Myllypuron vedenottamoa käyttävät myös Lappeenrannan ja Imatran kaupungit talousveden ottoon.


title: Otermanjärvi

text: Otermanjärvi on Oulujoen vesistöalueeseen kuuluva järvi Oterman kylässä Vaalan kunnan pohjoisosassa Kainuussa. Se on Paatinjärvestä hieman etelään ja viitisentoista kilometriä koilliseen Vaalan kuntakeskuksesta seututie 800:n varrella.


title: Otermanjärvi

text:
Järven rannan asutusalueet ovat eteläisin Lapinsalmi, pääkylä Oterma ja itärannan Joensuunperä, jonne laskee Tervajoki Pienanjärvestä. Järven suurimmat selät ovat idästä länteen Kekkolanselkä ja Isoselkä sekä
Lapinsalmen länsipuolen Salmenselkä. Laskujoki Kutujoki lähtee pohjoiskoillisen Niskanselältä.


title: Otermanjärvi

text: Oterman kylän kohdalla Nihinniemeä vastapäätä on vajaan kahden kilometrin pituinen delfiinin muotoinen Holapansaari, Salmenselän länsipäässä on pieni Virtasaari, jossa on ollut tervahauta. Järvi on melko suuri mutta matala, syvimmillään kuutisen metriä. Lapinsalmessa on hyvin säilynyt lapinpato, joka on nähtävissä matalan veden aikana ja on aikoinaan ulottunut koko salmen yli.


title: Jennifer’s Body

text: Jennifer’s Body (televisioesityksessä käytetty nimeä Cheerleader helvetistä) on Karyn Kusaman ohjaama yhdysvaltalainen kauhuelokuva vuodelta 2009. Elokuvan on käsikirjoittanut Diablo Cody ja sen pääosia näyttelevät Megan Fox, Amanda Seyfried ja Johnny Simmons.


title: Adramelech (yhtye)

text: Adramelech on suomalainen, vuonna 1991 perustettu death metal -yhtye Loimaalta. Yhtyettä on kutsuttu Demigodin pikkuveljeksi, koska yhtye on kotoisin samasta kaupungista ja on myös Demigodia tuntemattomampi. Yhtye on nimetty assyrialaisen auringonjumalan mukaan. Yhtye on ollut tauolla vuonna 2005 ilmestyneen "Terror of Thousand Facesin" jälkeen. Marko Silvennoinen laulaa nykyään loimaalaisessa Curimus-yhtyeessä.EP:t


title: Ohotansirkkalintu

text: Ohotansirkkalintu ("Locustella ochotensis") on iäaasialainen varpuslintu. Sen elinympäristö käsittää Venäjän kaukoidän, Sahalinin, Kuriilit ja Japanin pohjoisosan. Se talvehtii muun muassa Filippiineillä ja Pohjois-Borneossa. Alexander von Middendorff kuvaili lajin holotyypin Udan alajuoksulta Ohotanmeren rannikolta 1853.


title: Ammunta kesäolympialaisissa 2004 – miesten skeet

text: Miesten skeet ammuttiin Ateenan 2004 kesäolympialaisissa 21-22. elokuuta. Kilpailun voitti Italian Andrea Benelli tuloksella 149. Hän voitti finaalin uusinnassa Suomen Marko Kemppaisen 5-4.


title: Koreansirkkalintu

text: Koreansirkkalintu ("Locustella pleskei") on itäaasialainen varpuslintu. Sen elinympäristö käsittää Venäjän kaukoidän kaakkoiskolkan edustalla olevia saaria, Etelä-Korean ja Japanin eteläosan saaria. Mahdollisesti se pesii myös Pohjois-Korean rannikolla. Laji talvehtii Kaakkois-Aasiassa. Władysław Taczanowski kuvaili lajin holotyypin Incheonista Etelä-Koreasta 1889.


title: Baldwin-marsu

text: Baldwin on täysin karvaton marsurotu. Se on tahattomasti kehittynyt mutaatio jota ei ole kehitetty kehitetty laboratoriokokeisiin, toisin kuin Skinny -marsu. Baldwilla on syntyessään karvat mutta ne putoavat pois ennen luovutusikää, 48 päivän ikäisenä se on yleensä pudottanu kaikkia karvansa. Ensimmäinen baldwin -rotuinen marsu tuotiin Suomeen elokuussa vuonna 2006 ja samana vuonna syntyi ensimmäinen poikanen Suomessa.


title: Tšekin salibandymaajoukkue

text: Tšekin salibandymaajoukkue on Tšekin salibandyn edustusjoukkue. Joukkue on voittanut yhden MM-hopean ja kaksi MM-pronssia. Tšekki on Salibandyn maailmanrankingin sijalla 4.


title: Italian salibandymaajoukkue

text: Italian salibandymaajoukkue on Italian salibandyn edustusjoukkue. Italia on Salibandyn maailmanrankingin sijalla 21.


title: Times Squaren autopommiyritys 2010

text: Times Squaren autopommiyritys oli 1. toukokuuta 2010 tapahtunut yritys räjäyttää autopommi New Yorkin Times Squarella Yhdysvalloissa. Pakistanilais-amerikkalainen Kashmiri Faisal Shahzad pysäköi tummanvihreän vuosimallia 1993 olevan Nissan Pathfinder -maastoauton lähelle "Viacom" -yhtiöiden päämajaa. Paikalla ollut Vietnamin sodan veteraani teki ajoneuvosta ilmoituksen poliisille, kun se alkoi savuta. Poliisi evakuoi Times Squaren aukioalueen kello kahdeksan aikaa illalla. Paikallinen poliisi on toiminut yhteistyössä liittovaltion poliisin FBI:n kanssa.


title: Times Squaren autopommiyritys 2010

text: Iskun huhuttiin olevan ääri-islamilaisten kosto South Parkin jaksosta, jossa esitettiin karhupukuun pukeutunut Muhammad. Pakistanilainen Taleban-liike kuitenkin ilmoittautui iskun tekijäksi ja sanoi sen olevan kosto Baitullah Mehsudin tappamisesta. Viranomaisten mukaan väitteillä ei ollut mitään perää. Myöhemmin Yhdysvaltain oikeusministeri Eric Holder kuitenkin ilmoitti "ABC:n" haastattelussa, että poliisi on saanut todisteita, jotka osoittavat Talebanin auttaneen iskun tekemisessä.


title: Times Squaren autopommiyritys 2010

text: Iskusta epäilty pakistanilais-amerikkalainen Kashmiri Faisal Shahzad pidätettiin John F. Kennedyn kansainvälisellä lentokentällä kaksi päivää iskujen jälkeen. Shahzadille luettiin myöhemmin syytteet joukkotuhoaseen käytön yrityksestä. Hän tunnusti kuulusteluissa syyllisyytensä ja sanoi toimineensa yksin.


title: Times Squaren autopommiyritys 2010

text: Shahzad pysäköi Nissan Pathfinder -katumaasturinsa Times Squarelle noin kello 18.28 ja poistui ajoneuvosta jättäen sen moottorin ja hätävilkut päälle. Kaksi minuuttia myöhemmin kaksi paikallista katukauppiasta, Lance Orton ja Duane Jackson, havaitsivat autosta nousevan savun.


title: Times Squaren autopommiyritys 2010

text: Myöhemmin paikalle saapui ratsupoliisi, joka havaitsi auton sisällä olleet kanisterit ja haistoi siellä olevan ruudin. Poliisi kutsui välittömästi paikalle pommiryhmän sekä New York Cityn palokunnan.


title: Times Squaren autopommiyritys 2010

text: Autosta löytyi kaksi patterikäyttöistä herätyskelloa, jotka oli liitetty kahteen täyteen 5 gallonan bensalla täytettyyn säiliöön, jotka olivat kiinni 40 papatin pakkauksessa. Lisäksi autosta löytyi muun muassa ruutia ja kolme täyttä 20 gallonan propaanitankkia.


title: Times Squaren autopommiyritys 2010

text: Pian pommin löytämisen jälkeen poliisit alkoivat etsiä miestä, joka vaihtoi paitansa ja vilkuili olkansa yli autoa Broadwayn länsipuolella. Mies tallentui valvontakameran nauhalle. Hän ei kuitenkaan ollut enää poliisin tutkinnan alla 4. toukokuuta. Tutkijat etsivät myös toista henkilöä, joka juoksi Broadwayta pohjoiseen poispäin tapahtumapaikalta.


title: Times Squaren autopommiyritys 2010

text: Poliisi tutki aluksi useita eri mahdollisuuksia. Poliisipäällikkö Raymond Kelly esitti, että kyseessä olisi ollut ns. "yksinäinen susi" -terroristi, joka toimii yksin. He tutkivat myös sitä, liittyikö tilannekomediasarja South Parkissa hieman aiemmin esitetty Muhammedia pilkkaava jakso "200" iskuun, sillä South Parkin päämaja sijaitsi autopommin löytöpaikan lähellä.


title: Times Squaren autopommiyritys 2010

text: Tapauksen jälkeen tutkijat etsivät ajoneuvosta kuituja, sormenjälkiä, hiuksia ja DNA-todisteita sekä alkoivat jäljittää pommin osien ostopaikkoja. Komisario Kelly sanoi tiedostusvälineille, että kaikki pommin osat olivat läheltä saatavia. Lähteiden mukaan ainakin kolme ihmistä olisi auttanut iskun tehnyttä Shahzadia materiaalisen hankkimisessa. Iskussa käytetty katumaasturi sekä pommin osat vietiin liittovaltion poliisin FBI:n laboratorioon Quanticoon, Virginian osavaltioon.


title: Times Squaren autopommiyritys 2010

text: Auton valmistenumero, numerosarja jonka perusteella moottoriajoneuvot pystytään yksilöimään, oli onnistuttu poistamaan auton kojelaudasta sekä ovesta, mutta poliisit löysivät valmistenumeron auton sylinteristä. Valmistenumero johti tutkijat auton entisen omistajan luo sekä naispuoliseen college-opiskelijaan joka myi auton Shahzadille.


title: Times Squaren autopommiyritys 2010

text: Auton rekisterikilvessä ollut numerosarja ei täsmännyt sen rekisteritiedoissa ilmoitettuun rekisterinumeroon ja kilvet oli ilmeisesti otettu korjausta odottavasta Ford F-150 -avolava-autosta Stratfordin pikkukaupungista Connecticutin osavaltiosta. Poliisi otti yhteyttä rekisterikilven todelliseen omistajaan, mutta tämä ei ollut sekaantunut iskuun.


title: Times Squaren autopommiyritys 2010

text: Pommi-iskun yrittäjä, 30-vuotias valkoihoinen pakistanilais-amerikkalainen Kashmiri Faisal Shahzad tallentui teon jälkeen läheisen valvontakameran nauhalle. Shahzad riisui lähellä tapahtumapaikkaa tumman paidan ja laittoi sen mukana kantamaansa kassiin.


title: Times Squaren autopommiyritys 2010

text: Shahdaz pidätettiin lauantaina noin kello 23.45 paikallista aikaa John F. Kennedyn kansainvälisellä lentoasemalla. Hän oli pyrkinyt Emirates Airlinesin lennolle 202, joka oli matkalla Dubaihin. Poliisit ottivat Shahdazin lisäksi samalta lennolta tarkistusta varten kiinni kaksi muuta henkilöä, mutta heidät vapautettiin myöhemmin. Shahzad tunnusti terroriteon yrityksen ja sanoi toimineensa yksin. Kesäkuussa 2010 hän tunnusti syyllisyytensä kaikkiin syytekohtiin. Häntä syytettiin muun muassa joukkotuhoaseen käytön yrityksestä ja kansainvälisestä terrorismista. Lokakuussa 2010 hänet tuomittiin elinkautiseen vankeuteen.


title: Times Squaren autopommiyritys 2010

text: Shahdaz on syntynyt kesäkuussa 1979 Pabbissa Pakistanissa. Hän sai Yhdysvaltain kansalaisuuden vuonna 2009. Shahdazilla on vaimo sekä kaksi lasta, joiden uskotaan asuvan Pakistanissa. Shahdaz itse asui Bridgeportissa vaatimattomassa puutalossa. Hänen tarkoituksenaan oli oikeuden asiakirjojen mukaan tappaa pommilla vähintään 40 ihmistä ja tehdä uusi terrori-isku pari viikkoa myöhemmin.


title: Times Squaren autopommiyritys 2010

text: Pakistanin turvallisuusviranomaiset ovat kertoneet, että he ovat pidättäneet Pakistanissa neljä pommi-iskuun mahdollisesti osallisena ollutta henkilöä.


title: Times Squaren autopommiyritys 2010

text: Yhdysvaltain presidentti Barack Obama perehtyi tapaukseen ja määräsi liittovaltion viranomaiset auttamaan tutkimuksissa. Näin ollen liittovaltion poliisi FBI sekä Joint Terrorism Task Force auttoivat NYPD:tä tapauksen tutkinnassa.


title: Times Squaren autopommiyritys 2010

text: Autopommin jälkeen New Yorkin poliisi nosti kaupungin turvatoimet äärimmilleen. Torstaina 6. toukokuuta viranomaiset joutuivat sulkemaan Triboroughtin sillan, kun sen alta löytyi kaasulta haissut auto, josta ei kuitenkaan löytynyt räjähteitä. Seuraavana päivänä NYPD eristi Times Squaren uudestaan noin tunniksi, kun jalkakäytävältä löytyi hylätty kylmälaukku. Pommiryhmä tutki laukun sisällön, mutta sieltä löytyi vain vesipulloja sekä kirjoja. Wall Street Journal sanoo New Yorkin poliisin tutkineen pommin jälkeen 493 epäilyttävää pakettia.


title: Venäjän salibandymaajoukkue

text: Venäjä salibandymaajoukkue on Venäjän salibandyn edustusjoukkue. Venäjä on Salibandyn maailmanrankingin sijalla 15.


title: Tanskan salibandymaajoukkue

text: Tanskan salibandymaajoukkue on Tanskan salibandyn edustusjoukkue. Tanska on Salibandyn maailmanrankingin sijalla 5.


title: Irina Derevko

text: Irina Derevko on kuvitteellinen hahmo yhdysvaltalaisessa televisiosarjassa "Alias". Hän on päähenkilö Sydney Bristow'n äiti. Häntä esittää näyttelijä Lena Olin.


title: Irina Derevko

text: Irina Derevko syntyi 22. maaliskuuta 1951 Moskovassa, silloisessa Neuvostoliitossa. Hänet rekrytoitiin KGB:lle hänen ollessa 18-vuotias. Hänet määrättiin viettelemään CIA:n agentti Jack Bristow ja varastamaan CIA:n tietoja, eritoten koskien Projekti Joulua, joka koulutti lapsia "nukkuviksi agenteiksi". Hän meni naimisiin Jackin kanssa nimenään Laura Bristow ja he saivat tyttären, Sydneyn. Vuonna 1981 hän lavasti kuolemansa ja katosi. Näihin aikoihin Irinalla oli ollut suhde Jackin kollegan Arvin Sloanen kanssa, jonka kanssa hän sai tyttären, Nadian, joka vietiin Irinalta heti tämän syntymän jälkeen.


title: Irina Derevko

text: Ensimmäisellä kaudella Sydney saa kuulla totuuden äidistään ja alkaa epäillä tämän olevan elossa. Kauden lopussa hän kohtaa äitinsä ensimmäistä kertaa sen jälkeen kun hän oli lapsi.


title: Irina Derevko

text: Toisen kauden alussa Irina antautuu CIA:lle ja sanoo auttavansa heitä terroristiorganisaatio Allianssin alasajossa ja 1400-luvulla eläneen tiedemies-profeetta Milo Rambaldin esineiden etsimisessä. Hän kohtaa Jackin ensimmäistä kertaa vuosiin ja Jack ei suostu uskomaan naisin puheita. Kauden kuluessa perhe kuitenkin tekee tiiviisti yhteistyötä ja lopulta Allianssi tuhotaan. Irina kuitenkin pettää CIA:n ja pakenee Sloanen kanssa.


title: Irina Derevko

text: Irina ei esiinny kolmannella kaudella, mutta hän pitää yhteyttä Jackiin Internetin välityksellä. Kaudella myös paljastuu, että hänellä on toinen tytär, Nadia Santos, suhteestaan Sloanen kanssa.


title: Irina Derevko

text: Neljännellä kaudella selviää, että Irina oli lähettänyt palkkamurhaajan Sydneyn perään, ja Jack oli kostoksi tappanut naisen. Todellisuudessa Jack oli tappanut Irinan geneettisen kaksoisolennon ja Irina oli hänen sisarensa Elenan vankina. Elena oli myös lavastanut Irinan tapattamaan Sydneyn. Jack, Sydney ja Nadia pelastavat Irinan ja hän tapaa Nadian ensimmäistä kertaa sitten tämän syntymän. APO ottaa Elenan kiinni ja Jack päästää Irinan pakenemaan.


title: Irina Derevko

text: Irina palaa kuvioihin viidennellä kaudella. Paljastuu, että hän on yhteistyössä terroristiorganisaatio Prophet 5:n kanssa. Irinan avustuksella Prophet 5 sieppaa Sydneyn ja hypnotisoi hänet saadakseen tietoja Rambaldin Horisontti-laitteen sijainnista. Samalla Irina auttaa pelastamaan Sydneyn syntymättömän lapsen. Sydney on tietämätön äitinsä osallisuudesta tapahtumiin eikä osaa epäillä mitään äitinsä palattua myöhemmin hänen ja Jackin luokse. Perhe lähtee etsimään Horisonttia, minkä löydyttyä Irina pettää perheensä. Sydneyn synnytys käynnistyy ja Irinan avustuksella Sydney synnyttää tyttövauvan. Sen jälkeen hän katoaa jälleen Horisontin kanssa.


title: Irina Derevko

text: Irina palaa sarjan päätösjaksossa ja on yhteistyössä Sloanen kanssa. He löytävät Rambaldin loppupelin, kuolemattomuuden, Horisontin avulla. Sydney jäljittää Irinan ja taistelee äitinsä kanssa, minkä lopuksi Irina kaatuu pilvenpiirtäjän lasikaton päälle. Katon alkaessa hajota Sydney anelee äitiään tulemaan takaisin, mutta Irina päättää kurkottaa kohti Horisonttia ja putoaa kuolemaansa.


title: Viron salibandymaajoukkue

text: Viron salibandymaajoukkue on Viron salibandyn edustusjoukkue. Viro on Salibandyn maailmanrankingin sijalla 9.


title: Norjan salibandymaajoukkue

text: Norjan salibandymaajoukkue on Norjan salibandyn edustusjoukkue. Norja on Salibandyn maailmanrankingin sijalla 6.


title: Sveitsin salibandymaajoukkue

text: Sveitsin salibandymaajoukkue on Sveitsin salibandyn edustusjoukkue. Joukkue on voittanut kuusi MM-pronssia ja yhden MM-hopean. Sveitsi on Salibandyn maailmanrankingin sijalla 3.


title: Warhorse (brittiläinen yhtye)

text: Warhorse oli englantilainen, progressiivista heavy rockia soittanut yhtye, jonka perustajana oli Deep Purplen alkuperäisbasisti Nick Simper. Warhorsen musiikkia on kuvattu "raskaammaksi" versioksi Deep Purplen ensimmäisestä kokoonpanosta.


title: Warhorse (brittiläinen yhtye)

text: Vuonna 1969 pian Deep Purplesta erottamisensa jälkeen Nick Simper liittyi basistiksi Marsha Huntin kiertueyhtyeeseen. Simperin suosituksesta yhtyeeseen liittyivät myös rumpali Mac Poole ja kitaristi Ged Peck. Marsha Huntin jäätyä äitiyslomalle yhtye jatkoi toimintaa nimellä Warhorse. Laulajaksi tuli Ashley Holt ja kosketinsoittajaksi Frank Wilson. Myöhemmin Yes-yhtyeestä tunnetuksi tullut Rick Wakeman oli myös jonkin aikaa kosketinsoittajana, mutta häntä ei pidetty sopivana yhtyeeseen.


title: Warhorse (brittiläinen yhtye)

text: Yhtyeen tyylisuunnaksi muodostui Deep Purplen MK 1:n tyylinen progressiivinen rock heavy rock-vaikutteilla. Levytyssopimuksen yhtye sai progressiiviseen rockiin erikoistuneelta Vertigo Recordsilta ja ensimmäinen albumi "Warhorse" ilmestyi marraskuussa 1970. Albumin promotointi oli heikkoa ja se ei noussut listoille, kuten ei myöskään singlenä julkaistu Easybeats-cover "St. Louis". Pian tämän jälkeen kitaristi Ged Peck lähti yhtyeestä ja hänen tilalleen tuli Pete Parks.


title: Warhorse (brittiläinen yhtye)

text: Warhorse julkaisi toisen albuminsa "Red Sea" kesäkuussa 1972. Huolimatta hyvistä arvosteluista ja runsaasta keikkailusta Vertigo Records ei tehnyt juurikaan töitä yhtyeen promotoimiseksi joten "Red Sea" ei ensialbumin tapaan menestynyt ja Vertigo tiputti Warhorsen listoiltaan. Näihin aikoihin rumpali Mac Poole liittyi Gong-yhtyeeseen.


title: Warhorse (brittiläinen yhtye)

text: Uudeksi rumpaliksi liittyi Barney James ja yhtye alkoi etsiä uutta levytyssopimusta ja lisäsi musiikkiinsa soul-vaikutteita. Samoihin aikoihin Yes-yhtyeessä menestykseen noussut Rick Wakeman alkoi levyttämään myöhemmin Ison-Britannian listakärkeen noussutta "Journey to the Centre of the Earth"-sooloalbumiaan ja lainasi Warhorsesta Ashley Holtin ja Barney Jamesin. Huolimatta Warhorsen mahdollisesta uudesta levytyssopimuksesta miehet päättivät jäädä Wakemanin yhtyeeseen ja kesäkuussa 1974 Nick Simper päätti lopettaa yhtyeen. Warhorse on hajoamisensa jälkeen esiintynyt pariin otteeseen ja yhtyeen albumit on julkaistu cd-painoksina.


title: Tummasarvipöllö

text: Tummasarvipöllö ("Asio stygius") on keskikokoinen tummasävyinen pöllö. Sillä on keltaiset silmät, musta nokka, tumma mustanpuhuva naama ja valkoiset kulmat. Alapuolelta se on likaisen nahanvärinen, ja siinä on ruskeita juovia ja viiruja. Yläpuoli on käänteinen, nahanvärisiä juovia ja viiruja, tummalla pohjalla.


title: Tummasarvipöllö

text: Tämä pöllön elinaluetta ovat kuivat ja kosteat alavat ja vuoristometsät, laidunalueet ja maaseudun puutarhat. Se elää lehti- ja ikivihreät metsät ja avoimet alueet, joissa on metsäläikkiä. Se elää merenpinnan tasolta 3 100 metrin korkeuteen.


title: Tummasarvipöllö

text: Laji syö erilaisia saaliseläimiä, kuten lintuja, pikkunisäkkäitä, matelijoita, sammakkoeläimiä, äyriäisiä ja hyönteisiä. Se saalistaa öisin.


title: Tummasarvipöllö

text: Tummasarvipöllö munii kaksi munaa risupesään, jonka muut linnut ovat tehneet, mutta joskus se voi pesiä maassa, kuten sen sukulainen suopöllö.


title: Tummasarvipöllö

text: Tämä pöllö ei ole kaikkialla uhanalainen, joskin sen status vaihtelee suuresti sen levinneisyysalueella.. Se elää Etelä-Amerikassa ja osissa Keski-Amerikkaa. Se on dokumentoitu kahdesti Texasista


title: Tummasarvipöllö

text: Sen tieteellisen nimen osa stygius tarkoittaa "Styx-jokeen liittyvää", mutta yleisesti se tarkoittaa kaikkea tummaa ja synkkää.


title: Tummasarvipöllö

text: Tummasarvipöllöllä on kuusi alalajia:


title: Oral Robertsin yliopisto

text: Oral Robertsin yliopisto (, ORU) on yhdysvaltalainen, yksityinen karismaattisen liikkeen yliopisto, joka toimii Tulsassa Oklahoman osavaltiossa. Yliopistossa opiskelee noin 3 790 opiskelijaa 49 osavaltiosta yhdessä kaikkiaan 56 eri maasta tulevien kansainvälisten opiskelijoiden kanssa. Vuonna 1963 perustettu yliopisto on nimetty perustajansa evankelista Oral Robertsin mukaan.


title: Oral Robertsin yliopisto

text: Yliopiston kampus on kooltaan noin kaksi neliökilometriä. ORU:n on hyväksyttänyt "Higher Learning Commission of the North Central Association of Colleges and Schools" (NCA) ja mahdollistaa 65 eri alan pääaineopiskelun. Niistä 14:ssä opiskelija voi edetä maisterintutkintoon sekä kahdessa tohtorintutkintoon. ORU on luokiteltu "Carnegie Foundation for the Advancement of Teaching" -säätiön jaottelussa tohtori- ja tutkimusyliopistoksi "The Princeton Review" -konsultointiyhtiö on listannut ORU:n yhdeksi parhaimmista, "Best in the West" (paras lännessä).


title: Kentauri (pikkuplaneetta)

text: Kentaurit ovat jäisiä pikkuplaneettoja, jotka kiertävät Aurinkoa Jupiterin ja Neptunuksen välillä ja niiden periheli on Jupiterin radan takana. Kaasujättiläisten vetovoimahäiriöiden takia kentaurien radat ovat epävakaita. Kentaurien uskotaan olevan entisiä Kuiperin vyöhykkeen kappaleita, jotka ovat joutuneet lähemmäs Aurinkoa. Osa kentaureista luokitellaan myös komeetoiksi. Tämä pienkappaleiden ryhmä on nimetty mytologisten kentaurien mukaan. Damocloidit kuten 5335 Damocles muistuttavat kentaureja etäisyytensä puolesta, mutta eivät pysy Jupiterin takana. Suurin kentauri on 10199 Chariklo, jonka läpimitta on 248 ± 18 kilometriä. Sillä on myös oma rengasjärjestelmänsä.


title: Kentauri (pikkuplaneetta)

text: Läpimitaltaan yli kilometrin kokoisia kentaureja on arvioitu olevan yli 44 000.


title: Live: The Road

text: Live: The Road on brittiläisen The Kinks -yhtyeen kolmas virallinen livealbumi. Se julkaistiin Saksassa joulukuussa 1987, Yhdysvalloissa tammikuussa 1988 ja Britanniassa toukokuussa 1988. Albumin materiaali on äänitetty konsertissa Philadelphiassa heinäkuussa 1987. Poikkeuksen muodostaa kuitenkin avausraita "The Road", joka on syyskuussa 1987 äänitetty studiokappale.


title: Live: The Road

text:
A-puoli
B-puoli


title: Valhalla Rising

text: Valhalla Rising on tanskalais-brittiläinen toiminnallinen, historiaan sijoittuva seikkailuelokuva.


title: Valhalla Rising

text: Jo vuosien ajan heimopäällikkö Barde on pitänyt voimakasta soturia, Yksisilmää, vangittuna. Tämän onnistuu paeta nuoren apurinsa Aren kanssa viikinkilaivalla. He rantautuvat tuntemattomaan maahan, jonka maaperästä huokuvat salaisuudet.


title: Valhalla Rising

text: Ilta-Sanomien Tarmo Poussu piti elokuvaa piinallisen hidastempoisena ja rujon väkivaltaisena, joskin toisaalta myös visuaalisesti taidokkaana.


title: From Paris with Love

text: From Paris with Love on Pierre Morelin ohjaama toimintaelokuva, jonka päärooleissa nähdään John Travolta ja Jonathan Rhys Meyers. Käsikirjoituksen tekoon osallistui Luc Besson.


title: Chop suey

text: Chop suey (杂碎, pinyin: zá suì) on länsimaissa tunnettu kiinalainen tai oikeammin amerikankiinalainen ruoka. Se on lähtöisin Yhdysvalloissa asuvilta amerikankiinalaisilta. Chop suey on ruokalajina varsin yksinkertainen: pannulla kypsennettyä lihaa, kanaa tai katkarapuja sekä kasviksia suurustetussa kastikkeessa. Käytettävät kasvikset ja lihan voi valita jokseenkin vapaasti. Chop suey tarjoillaan yleensä riisin mutta myös nuudelien kanssa.


title: Minna Parikka

text: Minna Parikka (s. 1980 Helsinki) on suomalainen kenkäsuunnittelija. Hän muutti lukion jälkeen Iso-Britanniaan opiskelemaan kenkäsuunnittelua De Montfort Universityssä Leicesterissä, jossa hän suoritti kenkäsuunnittelun Bachelor of Arts -tutkinnon vuonna 2002. Samana vuonna Parikka voitti arvostetun "Young British Glove Designer of the Year" -tittelin. Parikka palasi Suomeen vuonna 2005 ja perusti oman kenkäbrändinsä.


title: Minna Parikka

text: Parikka lanseerasi omaa nimeänsä kantavan Minna Parikka –brändin vuonna 2005 palattuaan Suomeen Isosta-Britanniasta ja Italiasta. Ensimmäinen mallisto tuli markkinoille syksyllä 2006. Sittemmin joka vuosi valmistuu kaksi uutta mallistoa: kevät-kesä sekä syksy-talvi. Kenkien lisäksi mallistoissa on myös muita asusteita, kuten laukkuja, käsineitä, huiveja, sekä lompakoita.


title: Minna Parikka

text: Minna Parikka -tuotteet valmistetaan käsityönä Espanjassa Alicanten lähellä toimivilla alaan erikoistuneilla tehtailla. Materiaalina käytetään aitoa nahkaa.


title: Minna Parikka

text: Parikan kenkiä myydään 25 eri maassa (2014). Suomessa brändillä marraskuusta 2012 lähtien ollut lippulaivaliike Helsingissä, liikkeestä operoidaan myös kansainvälisesti toimivaa nettikauppaa.


title: Minna Parikka

text: Minna Parikka -tuotteita on ollut esillä useissa kansainvälisissä muotilehdissä, kuten esimerkiksi Voguessa, Ellessä ja Glamourissa. Lisäksi Parikan tuotteita on nähty monilla sekä suomalaisilla että kansainvälisillä julkisuuden henkilöillä, kuten esimerkiksi Beth Dittolla, Paloma Faithilla, Fergiellä, Cara Delevingnellä sekä Taylor Swiftillä. Parikka myös suunnitteli platinakengät Lady Gagalle, jotka tämä sai palkintona The Fame Monster -albumin tuplaplatina myynnistä.


title: Minna Parikka

text: Parikan tuotemerkin Minna Parikka on Kiinassa rekisteröinyt vuonna 2007 kiinalainen yritys, ja Parikka käy oikeutta siitä.


title: Minna Parikka

text: Parikka oli naimisissa kuubalaisen miehen kanssa, mutta aviopari jätti eroanomuksen syksyllä 2018. Heillä on yksi lapsi. Parikka seurusteli aiemmin muusikko Jussi69:n kanssa.


title: Milan Stepanov

text: Milan Stepanov (; s. 2. huhtikuuta 1983 Novi Sad, Jugoslavia) on serbialainen jalkapalloilija. Hän edustaa tällä hetkellä turkkilaista Bursasporia ja on pelipaikaltaan keskuspuolustaja.


title: Milan Stepanov

text: Stepanov aloitti ammattilaisuransa Vojvodinasta vuonna 2000, jota ennen hän oli pelannut seuran juniorijoukkueessa. Viisi vuotta myöhemmin hän nousi edustusjoukkueen kapteeniksi, mutta siirtyi kesken kauden turkkilaiseen Trabzonsporiin.


title: Milan Stepanov

text: Heinäkuussa 2007 Stepanov teki sopimuksen portugalilaisjätti Porton kanssa. Joukkue maksoi hänestä 3,5 miljoonan euron siirtokorvauksen. Alotettuaan vaihtopelaajana, hän nousi pikkuhiljaa joukkueen avauskokoonpanoon. 28. marraskuuta 2007 pelatussa Mestarien liigan ottelussa englantilaista Liverpoolia vastaan Stepanov pelasi surkeasti ja jatkossa menetti avauskokoonpanopaikkansa veteraanipuolustaja Pedro Emanuelille. Toisena vuotenaan hän asemansa heikkeni entisestään, kun Porto hankki kesällä 2008 Rolandon Belenensesistä.


title: Milan Stepanov

text: 25. heinäkuuta 2009 Stepanov siirtyi kauden kestävällä lainasopimuksella espanjalaiseen Málagaan. Siirto sisälsi mahdollisen osto-option kauden päättyessä. Kauden ensimmäisellä puoliskolla hän pelasi vain neljässä ottelussa, tämän jälkeen hän oli kokoonpanon ulkopuolella lähes kolmen kuukauden ajan, kunnes palasi pelaamaan avauskokoonpanoon 7. helmikuuta 2007 ottelussa Deportivo La Coruñaa vastaan.


title: Milan Stepanov

text: Heinäkuussa 2010 hän siirtyi turkkilaisseura Bursasporiin ilmaisella siirrolla.


title: Milan Stepanov

text: Stepanov teki ensiesiintymisensä Serbian maajoukkueessa 16. elokuuta 2006 pelatussa ystävyysottelussa Tšekkiä vastaan. Maaliskuussa 2007 hän oli mukana kahdessa vuoden 2008 EM-karsintaottelussa Kazakstania ja Portugalia vastaan. Ensimmäisessä ottelussa Kazakstania vastaan hän oli avauskokoonpanossa, mutta Portugalia vastaan hän aloitti vaihdosta.


title: Suomen urheiluhistoriallinen seura

text: Suomen urheiluhistoriallinen seura (SUHS) on vuonna 1992 perustettu järjestö, jonka tarkoituksena on koota yhteen urheilu- ja liikuntahistorian harrastajia ja tutkijoita sekä edistää alan monipuolista tutkimusta, toimintaa ja keskustelua Suomessa. Seura on Tieteellisten seurain valtuuskunnan (TSV) ja Suomen Tiedekustantajien liiton jäsen sekä International Society for the History of Physical Education and Sport (ISHPES) yhteisöjäsen.


title: Suomen urheiluhistoriallinen seura

text: Seuran puheenjohtaja on Heikki Roiko-Jokela. Seura on vuodesta 1994 julkaissut vuosikirjaa, joka on vuodesta 2008 lähtien ollut vertaisarvioitu.


title: Suomen urheiluhistoriallinen seura

text: Seura on perustettu Helsingissä 8.12.1992. Se jatkoi Liikuntatieteellisen Seuran vuonna 1976 aloittaman Suomen liikuntahistoria -projektin toimintaa. SUHS:n perustamisasiakirjan allekirjoittivat Antero Heikkinen, Seppo Hentilä, Kenth Sjöblom, Leena Laine, Antti O. Arponen ja Heikki Klemola. Perustajajäseniä oli paikalla 23. Ensimmäiseen hallitukseen valittiin perustamisasiakirjan allekirjoittajat ja Esa Sironen.


title: Suomen urheiluhistoriallinen seura

text: Heikkinen ja Laine on kutsuttu järjestön kunniajäseniksi.


title: Charles Sandison

text: Charles Sandison (s. 1969 Skotlanti, Britannia) on Tampereella Petsamon kaupunginosassa asuva mediataiteilija. Hän tekee tietokonepohjaisia valoinstallaatioita, jotka yhdistävät sanoja, metaforia ja liikettä arkkitehtuurisiin tiloihin. Sandison on opiskellut Glasgow School of Art -taidekoulussa Skotlannissa vuosina 1988–1993.


title: Charles Sandison

text: Sandisonin teoksia on kuvailtu valorunoudeksi ja valo-ornamentiikaksi. Ne perustuvat tietokoneella ohjelmoituihin ja projisoituihin sanoihin. Hänen ensimmäisiä tämäntyyppisiä töitään oli "Living Rooms" (2001), jossa valolla heijastetut sanat kuten mies, nainen, ruoka, isä, äiti, lapsi, vanha ja kuollut vaeltavat ympäri pimennettyä huonetta. Sanat elävät ja vuorovaikuttavat keskenään, mies-sanat etsivät ruokaa ja nainen-sanoja, joistä syntyy lapsi-sanoja. Välillä tappava virus tai vanhuus tuhoavat osan muista sanoista ja kaikki alkaa alusta. Jo Sandisonin esikoisnäyttelyssä Lontoossa 1993 oli esillä tietokonepohjaisia monitoreihin perustuvia teoksia.


title: Charles Sandison

text: Sandison on ollut mukana muun muassa Venetsian biennaalissa 2001 ja Ars-näyttelyssä 2006. Hänen Mika Waltarin kirjojen teksteihin perustunut teoksensa "Sinuhe" oli Waltari-näyttelyssä Ateneumin portaikossa 2007. Häneltä tilattiin myös teos nobelkirjailija José Saramagon 85-vuotisjuhliin vuonna 2008. Sandison on pitänyt yksityisnäyttelyjä 2000-luvun lopulla Yvon Lambertin gallerioissa New Yorkissa ja Pariisissa sekä Pariisin Musée d'Orsayssa. Rooman uusi nykytaiteen museo kutsui hänet tekemään teoksen Forum Romanumille 2007. Ulkotiloissa olevien valoteosten rakentaminen vaatii usein suuria lavoja ja erikoisjärjestelyjä, joten käytännössä työ on alkanut muistuttaa suuren rock-konsertin roudaamista.


title: Charles Sandison

text: Sandison muutti Suomeen 1995, Sandisonin puoliso on taiteilija Teija-Tuulia Ahola. Heillä on kaksi lasta.


title: Haamilainen teoria

text: Haamilainen teoria oli siirtomaakautena suosittu teoria, jonka mukaan Afrikan mustalla väestöllä ei ollut itsenäistä omaksumiskykyä ja siksi kaikki sivistykseen viittaavat piirteet tässä kulttuurissa olivat haamilaisten valloittajien ansiota. Haamilaiset "rodullisesti" ylivertaisina valloittajina olivat tuoneet teknologiset, yhteiskunnalliset ja sivistykselliset innovaatiot Afrikkaan. Teorian mukaan vietyjen ideoiden hyväksikäyttö oli passiivista verrattuna aktiiviseen lainaamiseen.


title: Haamilainen teoria

text: John Hanning Speken vuonna 1863 julkaistussa matkakirjassa "Journal of the Discovery of the Source of the Nile" esitettiin, että Ruandan väestöstä tutsit olivat haamilainen heimo, kun taas hutut kuuluvat mustan Afrikan alempiin banturotuihin. Speken käsitystä eivät tukeneet kielitieteellisetkään seikat, sillä Ruandassa sekä tutsit että hutut puhuvat samaa bantukieliin kuuluvaa ruandan (kinyarwandan) kieltä. Kuitenkin hänen näkemyksestään tuli nopeasti yleisesti hyväksytty totuus, joka muovasi tulevien siirtomaaisäntien hallintoa ja politiikkaa. Tämä toimi myöhemmin osavaikuttimena Ruandan kansanmurhaan.


title: Non-verbaalinen viestintä

text: Non-verbaalinen viestintä (myös nonverbaalinen viestintä) on viestintä, joka ei perustu sanojen merkityksiin. Non-verbaalista viestintää ovat ruumiinkielen piirteet kuten katseet, eleet, ilmeet, kosketukset, liikkeet ja vartalon asennot sekä myös äänensävyt, puheen nopeus ja puheen voimakkuus. Nämä välittävät tietoa viestinnän osapuolten välillä esimerkiksi puhujan mielentilasta, asennoitumisesta ja iästä. Non-verbaalinen viestintä voi olla tahallista tai tiedostamatonta.


title: Non-verbaalinen viestintä

text: Non-verbaaliseksi viestinnäksi voidaan katsoa myös ihmisen ja muunlajisten eläinten välinen vuorovaikutus. Kotieläimet ja työjuhdat voivat oppia ymmärtämään ihmisen ohjausta.


title: Glasgow School of Art

text: Glasgow School of Art on riippumaton taidekoulu Skotlannissa. Se sijaitsee Garnethillin alueella Glasgow'ssa.


title: Glasgow School of Art

text: Glasgow School of Art perustettiin vuonna 1845 nimellä "Glasgow Government School of Design", nimi vaihtui nykyiseksi vuonna 1853. Koululle valmistui 1899 Charles Rennie Mackintoshin suunnittelema rakennus. Koulussa on valokuvauksen, maalauksen, taidegrafiikan, kuvanveiston ja ympäristötaiteen, tuotesuunnittelun, tekstiilitaiteen, sisustussuunnittelun, arkkitehtuurin, visuaalisen viestinnän sekä hopeasepän linjat.


title: Glasgow School of Art

text: Glasgow School of Artissa on 1900 opiskelijaa, joista 20 prosenttia on ulkomailta. Useimmat Skotlannin johtavat nykytaiteilijat ovat valmistuneet Glasgow School of Artista, kuten monet Turner Prize -ehdokkaat ja voittajat. Tunnettuja alumneja ovat muun muassa Charles Rennie Mackintosh, kirjailija Alasdair Gray, Hannah Frank, animaattori Norman McLaren, näyttelija Robbie Coltrane ja sarjakuvapiirtäjä John Byrne. Myös Suomessa vaikuttava Charles Sandison on opiskellut koulussa.


title: Glasgow School of Art

text: Koulussa syttyi 16. kesäkuuta 2018 kello 23.30 tulipalo jo toisen kerran. Edellinen tulipalo oli vuonna 2014.


title: Ove Pedersen

text: Ove Pedersen (s. 30. elokuuta 1954) on tanskalainen jalkapallovalmentaja ja entinen pelaaja. Kesäkuusta 2017 lähtien hän on toiminut FC Midtjyllandin urheilutoimenjohtajana.


title: Ove Pedersen

text: Pedersen aloitti vaatimattomaksi jääneen uransa Ikast FS:ssä 1980. Hän siirtyi kahden kauden jälkeen Herning Fremadiin, jossa pelasi uransa loppuun eli vuoteen 1986 saakka. Seuraavana vuonna Pedersen siirtyi valmentajaksi Viborgiin. Lyhyeksi jääneen pestinsä jälkeen hän toimi Vildbjergin päävalmentajana, kunnes palasi 1991 entiseen seuraansa Herning Fremadiin päävalmentajaksi. Hän valmensi seuraa läpi 1990-luvun vieraillen 1996-97 lyhyen aikaa Qatarin alle 17-vuotiaiden maajoukkuevalmentajana.


title: Ove Pedersen

text: Vuonna 1999 Pedersenin luotsaama Herning Fremad ja Ikast FS yhdistyivät FC Midtjyllandiksi, jonka päävalmentaja Pedersenistä tuli. Hänen johdollaan seura voitti Tanskan ykkösdivisioonan mestaruuden kaudella 1999/2000 ja nousi superliigaan. Seura nousi nopeasti kärkikahinoihin ja sijoittui Pedersenin johdolla neljänneksi ja kolmanneksi. Lisäksi se eteni Tanskan cupissa välieriin 2000/01.


title: Ove Pedersen

text: Kesällä 2002 Pedersen siirtyi Esbjerg fB:n päävalmentajaksi. Hän jatkoi seurassa hyvää työtään ja saavutti parhaimmillaan kolmossijan Tanskan superliigassa kaudella 2003/04. Marraskuussa 2005 Pedersen siirtyi Esbjergistä Arhus GF:n päävalmentajaksi. Pedersen ei pystynyt estämään AGF:n putoamista liigasta kaudella 2005/06, mutta sai silti jatkaa tehtävässään ja nosti AGF:n takaisin jo seuraavana keväänä.


title: Ove Pedersen

text: Tammikuussa 2009 Pedersen siirtyi AGF:stä takaisin Esbjerg fB:n päävalmentajaksi. Pedersenin johdolla EfB sijoittui parhaimmillaan Tanskan liigassa neljänneksi kaudella 2009/10. Seuraava kausi oli kuitenkin vaikea ja EfB vajosi putoamiskamppailuun. Pedersen erosi tehtävästään maaliskuussa 2011.


title: Ove Pedersen

text: Kesäkuun lopussa 2011 Pedersenistä tuli Tanskan 1. divisioonassa pelaavan FC Vestsjællandin päävalmentaja. Kaudella 2012/13 Pedersen luotsasi Vestsjællandin 1. divisioonan hopealle tasapistein mestaruuden vieneen Viborgin kanssa. Sijoituksen myötä vuonna 2008 perustettu seura nousi ensimmäistä kertaa Tanskan Superliigaan. Pedersen jatkoi seuran päävalmentajana liigassa ja debyyttikausi pääsarjatasolla päättyi yhdeksänteen sijaan, minkä myötä seura säilytti sarjapaikkansa. Toukokuussa Pedersen ilmoitti jättävänsä seuran kesällä 2014, kun hänen sopimuksensa päättyy.


title: Ove Pedersen

text: Lokakuun alussa 2014 Pedersen korvasi erotetun Troels Bechin Tanskan liigan häntäpäähän juuttuneen Odense BK:n peräsimessä. Pedersenin johdolla OB selvisi putoamiskamppailusta ja yhdeksäs sija takasi sarjapaikan säilymisen. Hyvästä tuloksesta huolimatta hän jätti seuran kauden jälkeen.


title: Ove Pedersen

text: Marraskuun lopulla 2015 Pedersen palkatiin pelastamaan jumbojoukkue Hobro IK:ta putoamiselta. Pedersen ei onnistunut nostamaan Hobroa sarjajumbon paikalta pois ja joukkue putosi kauden jälkeen. Hobro erotti Pedersenin marraskuussa 2016, vaikka joukkue johti Tanskan 1. divisioonaa.


title: Ove Pedersen

text: Kesäkuussa 2017 Pedersenistä tuli FC Midtjyllandin urheilutoimenjohtaja.


title: Krilliöljy

text: Krilliöljy on krilliravuista valmistettava ravintolisä. Sitä käytetään omega-3 -rasvahappojen lähteenä kalaöljyn tapaan. Krilliöljy toimii pääsääntöisesti samoin kuin kalaöljy, mutta krilliöljyä riittää kalaöljyä pienempi annos.


title: Krilliöljy

text: Krilliöljy valmistetaan pelkästään krilliravuista. Se sisältää omega-3 rasvahappoja sekä fosfolipidejä ja astaksantiini -nimisiä antioksidantteja. Astaksantiini on yhteydessä ravun punaiseen väriin. Vesiliukoisten fosfolipidien ja astaksantiinin väitetään tekevän krilliöljystä poikkeuksellisen tehokkaan omega-3 -lähteen. Krilliöljyn vaikutuksesta terveyteen on tehty viime aikoina lisätutkimuksia, mutta kalaöljystä löytyy edelleen enemmän tutkimuksia kansainvälisestä lääketieteen tietokannasta (PubMed). Krilliöljyn omega 3 -rasvahappojen fosfatidyylikoliinin on todettu aktivoivan tehokkaammin ikääntyvien kognitiivisia toimintoja kuin sardiiniöljyn omega 3 -rasvahappojen triglyseridien.


title: Krilliöljy

text: Krilliöljyssä käytettävät krilliravut kalastetaan Antarktiksen rannoilta. Jäämeren puhtauden vuoksi krilliöljy sisältää huomattavan vähän ympäristömyrkkyjä. Antarktiksen ekosysteemiä suojellaan tarkasti. Krillien kalastusta valvoo järjestö Convention for the Conservation of Antarctic Marine Living Resources, ja kalastuksesta raportoidaan WWF:lle. Kalastetut ravut murskataan ja niistä valmistetaan öljyä. Useat luonnonsuojelujärjestöt, kuten Marine Conservation Alliance, Pew Environmental Group ja Ocean Conservancy vastustavat arktisilla merialueilla tapahtuvaa krillin kalastusta, biodiversiteetin vaarantumisen vuoksi.


title: Krilliöljy

text: Suomessa krilliöljyä myyvät apteekit ja luontaistuotekaupat.


title: Serisiini

text: Serisiini eli silkkiliima (, silkki) on mulperiperhosen (silkkiperhosen) toukan liimarauhasesta erittyvä valkuaisaine, joka ympäröi luonnonsilkin kahta fibroiinisäiettä liimaten ne toisiinsa. Se on kova, kiilloton ja kellertävä aine, joka poistetaan silkkiä puhdistettaessa lämpimällä saippualiuoksella. Serisiini poistetaan tavallisesti vasta valmiista silkkilangasta tai -kankaasta, koska se suojaa kuituja käsittelyn aikana. Silkkiä, josta serisiiniä ei ole poistettu, nimitetään raakasilkiksi. Sen painosta on serisiiniä 25–30 prosenttia.


title: Eco Harvesting

text: Eco-Harvesting on Aker BioMarine –yhtiön kehittämä kalastustekniikka.


title: Eco Harvesting

text: Eco-Harvesting -teknologiaa käytetään krillirapujen pyytämiseen. Kalastusprosessi tapahtuu kokonaan veden alla, mistä krillit pumpataan suoraan laivan kannen tuotantokoneistoon. Krilleistä valmistetaan krilliöljyä. Toisin kuin tavallisen kalastuksen, Eco-Harvesting-teknologian väitetään olevan ympäristöystävällistä. Kalastusta valvoo järjestö Convention for the Conservation of Antarctic Marine Living Resources.


title: Eco Harvesting

text: Eco-Harvesting –menetelmällä tuotettua krilliöljyä voi Suomessa ostaa luontaistuotekaupoista.


title: Ammunta kesäolympialaisissa 2004 – naisten skeet

text: Naisten skeet ammuttiin Ateenan 2004 kesäolympialaisissa 19. elokuuta. Kilpailun voitti Unkarin Diána Igaly tuloksella 97 (72+25).


title: Biaudet

text: Biaudet on muun muassa seuraavien henkilöiden sukunimi:


title: Käräjärauha

text: Käräjärauha on aiemmin vallinnut periaate, jonka mukaan käräjillä tuli vallita yleinen sovinnon tila. Rauha koski paitsi käräjäpaikkaa myös tietä sinne ja sieltä pois. Käräjärauha perustui muinaisruotsalaiseen oikeuskäsitykseen. Se oli yksi Birger-jaarlin ajalta säilyneistä rauhanvalalaeista (edsöre). Suomen oikeudenkäymiskaaren (4/1734) 2 luvun 3 pykälässä oli määräys, jonka mukaan kihlakunnantuomarin oli käräjien aluksi julistettava käräjät ja käräjärauha alkaneiksi.. Mainittu pykälä muutettiin lailla oikeudenkäymiskaaren muuttamisesta (459/1970), joka tuli voimaan vuoden 1971 alussa.


title: Tapio Tuomela

text: Tapio Juhani Tuomela (s. 11. lokakuuta 1958 Kuusamo) on suomalainen säveltäjä, pianisti ja kapellimestari. Hän on opiskellut sävellystä mm. Sibelius-Akatemiassa opettajinaan Magnus Lindberg, Eero Hämeenniemi ja Paavo Heininen. Hänen pääteoksiaan ovat kolme oopperaa, "Äidit ja tyttäret", "Kamariooppera Antti Puuhaara" ja "Neljäntienristeys", sekä kolme sinfoniaa ja kaksi konserttoa. Lisäksi hänen tuotantoonsa kuuluu runsaasti muuta orkesteri-, soitin- ja laulumusiikkia. Tuomela on toiminut Musiikin aika -festivaalin taiteellisena johtajana 1999–2008 ja Suomen Säveltäjät ry:n puheenjohtajana 2010-2014.


title: Tapio Tuomela

text:
Tuomela on palkittu muun muassa Suomen Itsenäisyyden 70- ja 75-vuotisjuhlasävellyskilpailuissa, ja hän sai Kalevalaseuran palkinnon vuonna 2005.
Hän on saanut Ranskan valtiolta tunnustuksen Ordre National du merit 2014 ja Suomen Leijonan Ritarimerkin 2018.


title: Giovanni Benedetto Platti

text: Giovanni Benedetto Platti (9. heinäkuuta 1697 – 11. tammikuuta 1763, ei varmuutta) oli italialainen barokin ajan säveltäjä.


title: Giovanni Benedetto Platti

text: Vain osa Plattin tuotannosta on säilynyt, kuten:


title: Goldsmiths’ College

text: Goldsmiths' College on Lontoon yliopistoon kuuluva college Lontoossa. Se perustettiin vuonna 1891 nimellä "Goldsmiths' Technical and Recreative Institute" ja liitettiin Lontoon yliopistoon vuonna 1904, jolloin nimeksi tuli Goldsmiths' College. Sana 'College' pudotettiin pois vuonna 2006. "Goldsmiths' College" (heittomerkillä) on kuitenkin säilynyt koulun virallisena nimenä, ja se tunnetaan myös nimellä Goldsmiths, University of London. Goldsmiths on erikoistunut etenkin taiteisiin, designiin ja yhteiskuntatieteisiin.


title: Goldsmiths’ College

text: Goldsmiths' Collegen taiteen osastoa pidetään Iso-Britannian maineikkaimpiin ja tärkeimpiin kuuluvana taidekouluna, josta on valmistunut Young British Artists -ryhmän jäseniä ja kymmeniä Turner Prize -ehdokkaita. Koulussa ovat opiskelleet muun muassa Damien Hirst, Lucian Freud, Antony Gormley Angus Fairhurst, Bridget Riley ja muotisuunnittelijat Mary Quant sekä Vivienne Westwood.


title: Goldsmiths’ College

text: Goldsmiths' College sijaitsee New Crossin alueella Lontoon kaakkoisosassa. Koulun 1844 valmistunut Richard Hoggart -päärakennus on John Shaw nuoremman suunnittelema.


title: HMS A.1

text: HMS A.1 oli Britannian Kuninkaallisen laivaston A-luokan sukellusvene. Alus oli 12 metriä pidennetty versio aiemmista Holland luokan sukellusveneistä ja sen valmisti Vickers, Sons & Maxim Barrowissa. Merkittävin parannus edeltäneisiin aluksiin oli uusi komentotorni. Alus laskettiin vesille 9. heinäkuuta 1902.


title: HMS A.1

text: "SS Berwick Castle" törmäsi 18. maaliskuuta 1904 pinnan alla olleeseen sukellusveneeseen, joka upposi vieden mukanaan koko miehistön. Alus nostettiin 18. huhtikuuta, minkä jälkeen se palautettiin palvelukseen.


title: HMS A.1

text: Aluksella tapahtui polttoaineen aiheuttama räjähdys elokuussa 1911, minkä jälkeen se muutettiin koealukseksi Amiraliteetin sukellusveneidentorjuntalautakunnalle. Alus tuhoutui vuotta myöhemmin radio-ohjattuna maalialuksena, mutta tällä kertaa ilman miehistötappioita. Uppoamispaikka pysyi salassa aina vuoteen 1989, jolloin kalastaja löysi aluksen hylyn Brackleshamin lahdelta.


title: Julie Coin

text: Julie Coin (s. 2. joulukuuta 1982) on ranskalainen tennispelaaja. Parhaimmillaan hän on ollut kaksinpelissä WTA-listan sijalla 60 heinäkuussa 2009. Hän on voittanut urallaan kahdeksan ITF-turnausta kaksinpelissä.


title: Julie Coin

text: Coinin läpimurto tapahtui Yhdysvaltain avoimissa 2008, jonne hän lähti maailmanlistan 188:ntena. Hän pääsi mukaan pääsarjaan voittamalla karsinnoissa Amanda McDowellin, Sesil Karatantchevan ja Elena Baltachan. Tämä oli ensimmäinen kerta, kun hän pääsi pääsarjaan WTA-turnauksessa. Ensimmäisellä kierroksella hän voitti Casey Dellacquan 7–6(6), 7–6(4). Toisella kierroksella hän teki jättiyllätyksen voittamalla maailmanlistan ykkösen ja turnauksen ykköseksi sijoitetun Ana Ivanovićin 6–3, 4–6, 6–3.. ESPN ja Sports Illustrated kutsuivat voittoa tennishistorian mahtavimpana yllätyksenä. Kolmannella kierroksella Coin ei pystynyt enää yllättämään, vaan hävisi Amélie Mauresmolle 4–6, 4–6.


title: Julie Coin

text:
Brisbanen turnauksessa Coin hävisi Amélie Mauresmolle toisella kierroksella. Naiset pelasivat noin 3 tuntia, ja Mauresmo voitti ottelun 5–7, 6–2, 7–6(11).
Coin voitti Elena Vesninan 6–4, 4–6, 6–1 ensimmäisellä kierroksella Australian avoimissa.


title: Julie Coin

text: Australian avointen 1. kierroksella Coin hävisi australialaiselle Alicia Molikille 3–6, 7–6, 6–3 ja Ranskan avoimissa Kateryna Bondarenkolle. Wimbledonin avauskierroksella hän hävisi Sara Erranille ja US Openissa Alexandra Dulgherulle.


title: Pauline Parmentier

text: Pauline Parmentier (s. 31. tammikuuta 1986 Cucq) on ranskalainen tennispelaaja.


title: Pauline Parmentier

text: Parmentier pääsi toiselle kierrokselle Yhdysvaltoin avoimissa 2007 voittamalla Tatjana Malekin. Toisella kierroksella hän hävisi Martina Hingisille. Hänen paras Grand Slam -saavutuksensa on pääsy neljännelle kierrokselle Ranskan avoimissa 2014.


title: Pauline Parmentier

text: Parmentier on voittanut neljä WTA-turnausta kaksinpelissä. Ensimmäinen voitto tuli 6. lokakuuta 2007 Taškentissa, Uzbekistanissa, jolloin finaalivastus oli Viktoryja Azarenka. Toinen turnausvoitto tuli 20. heinäkuuta 2008 Bad Gasteinissa, Itävallassa, jolloin finaalivastus oli Lucie Hradecká. Semifinaalissa Parmentier voitti ykköseksi sijoitetun Ágnes Szávayn 6–4, 6–2. Seuraavat turnausvoittonsa hän saavutti vasta vuonna 2018, kun hän huhtikuussa voitti Istanbulin loppuottelussa Polona Hercogin ja syyskuussa Quebec Cityn loppuottelussa Jessica Pegulan.


title: Stéphanie Dubois

text: Stéphanie Dubois (s. 31. lokakuuta 1986 Laval) on kanadalainen tennispelaaja. Parhaimmillaan hän oli naisten maailmanlistalla kaksinpelissä sijalla 87 tammikuussa 2012. Hän voitti kymmenen ITF-turnausta kaksinpelissä.


title: Stéphanie Dubois

text: Vuonna 2007 Stéphanie Dubois ja Renata Voráčová selviytyivät Bell Challengen nelinpelin finaaliin, mutta hävisivät Christina Fusanolle ja Raquel Kops-Jonesille kahdessa erässä. Vuonna 2008 Dubois pääsi pääsarjaan Australian avoimissa ja Ranskan avoimissa. Wimbledonin ensimmäisen kierroksen ottelussa Duboisilla oli kolme ottelupalloa kahdeksanneksi sijoitettua Anna Tšakvetadzea vastaan, mutta ei pystynyt hyödyntämään niitä ja hävisi ottelun luvuin 2–6, 6–1, 8–6.


title: Stéphanie Dubois

text: Vuonna 2009 Dubois voitti Vancouverissa 75 000 dollarin ITF-turnauksen loppuottelussa ykköseksi sijoitetun Sania Mirzan kolmessa erässä 1–6, 6–4, 6–4. Yhdysvaltain avoimissa hän voitti Kristina Mladenovicin ensimmäisellä kierroksella, kunnes hävisi Sorana Cîrstealle toisella kierroksella.


title: Stéphanie Dubois

text: Vuoden 2010 Ranskan avoimissa Dubois hävisi ensimmäisellä kierroksella Stephanie Cohen-Alorolle luvuin 6–7, 6–1, 6–3.


title: Stéphanie Dubois

text: Dubois lopetti uransa syyskuussa 2014.


title: Kosti Pollari

text: Kosti Johannes Pollari () oli suomalainen jääkäriluutnantti. Hän oli sotilaskoulutuksensa ensimmäisen maailmansodan aikana Saksassa saanut jääkäri. Hän sai tulikasteensa Saksan itärintamalla Misse-joella vuonna 1916. Myöhemmin hän osallistui Suomen sisällissotaan komppanianpäällikkönä Valkoisessa armeijassa.


title: Kosti Pollari

text: Pollarin vanhemmat olivat maanviljelijä Jaakko Pollari ja Anna Passi. Hänet vihittiin avioliittoon vuonna 1921 Aili Susanna Iso-Somppin kanssa. Hän kävi kansakoulun. Hän kävi armeijan aseupseerikurssin Kuopiossa vuonna 1918.


title: Kosti Pollari

text: Pollari työskenteli maanviljelijänä Kauhavalla ennen liittymistään vapaaehtoisena Saksassa sotilaskoulutusta antavan Jääkäripataljoona 27:n pioneerikomppaniaan 11. helmikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Schmardenissa sekä Aa-joella.


title: Kosti Pollari

text: Pollari astui Suomen Valkoisen armeijan palvelukseen 7. helmikuuta 1918. Hänet ylennettiin aliupseeriksi sen jälkeen kun hän oli vannonut sotilasvalan ja allekirjoittanut palvelusitoumuksensa. Takaisin Suomeen hän palasi jääkärien etujoukon mukana Vaasaan 18. helmikuuta 1918. Vaasasta hänet komennettiin aluksi komppanianpäälliköksi Virtain pataljoonan 2. komppaniaan, josta hänet siirrettiin myöhemmin Porin rykmentin II pataljoonan 6. komppanian päälliköksi. Hän osallistui sisällissodan taisteluihin Vaskivedellä, Kurussa, Muroleessa, Teiskossa, Viljakkalassa, Ylöjärvellä, Tampereella ja Vammalassa. Vammalan taistelun jälkeen hän koulutti noin viikon ajan Punkalaitumen suojeluskuntaa.


title: Kosti Pollari

text: Pollari siirrettiin sisällissodan jälkeen 4. heinäkuuta 1918 alkaen nuoremmaksi upseeriksi Valkoisen kaartin rykmenttiin, josta hänet siirrettiin edelleen 17. elokuuta 1918 alkaen Karjalan kaartin rykmenttiin. Armeijasta hän erosi 28. helmikuuta 1919 ja liittyi Suojeluskuntajärjestöön 7. helmikuuta 1919 ja hänet sijoitettiin paikallispäälliköksi Kauhavan suojeluskuntaan, jossa hän palveli 15. maaliskuuta 1924 saakka. Hän toimi tuona aikana myös sotilasohjaajana Etelä-Pohjanmaan suojeluskuntapiirissä 1. kesäkuuta - 31. joulukuuta 1920 välisen ajan. Myöhemmin hän työskenteli maanviljelijänä Kauhavalla.


title: Kosti Pollari

text: Pollari osallistui talvisotaan komppanianpäällikkönä 45. Kuormastokomppaniassa ja Osasto Haapaveden komentajana Jalkaväenkoulutuskeskus 5:ssä. Jatkosodan puhjettua hän toimi niin ikään kuormastokomppanian päällikkönä ja osallistui sotatoimiin Uhtualla. Vuonna 1942 hänet vapautettiin sotapalveluksesta. Sotien jälkeen hänet pidätettiin asekätkennästä. Hänet on haudattu Kauhavalle.


title: Shenay Perry

text: Shenay Perry (s. 6. heinäkuuta 1984 Washington, DC) on yhdysvaltalainen tennispelaaja. Parhaimmillaan hän on sijoittunut WTA-maailmanlistalla sijalle 40 elokuussa 2006.


title: Shenay Perry

text: Perry ei ole voittanut urallaan yhtään WTA-turnausta, mutta ITF-turnausvoittoja hänellä on kaksinpelissä yhdeksän kappaletta, jotka kaikki ovat tulleet Yhdysvalloissa. Nelinpelissä ITF-turnausvoittoja Perryllä on seitsemän, joista kaikki ovat tulleet Yhdysvalloissa ja yhdysvaltalaisen parin kanssa.


title: Shenay Perry

text: Grand Slam -turnauksissa Perryn paras saavutus on neljännelle kierrokselle pääsy Wimbledonissa vuonna 2006. Ranskan avoimissa vuonna 2006 hän pääsi kolmannelle kierrokselle asti.


title: Shenay Perry

text: Fed Cupissa Perry edusti Yhdysvaltoja maailmanlohkon puolivälierissä Saksaa vastaan. Maaottelun ratkettua Yhdysvaltojen voitoksi hän pääsi pelaamaan Vania Kingin kanssa Anna-Lena Grönefeldiä ja Jasmin Wöhriä vastaan häviten ottelunsa.


title: Andrea Petkovic

text: Andrea Petkovic (s. 9. syyskuuta 1987 Tuzla, Bosnia ja Hertsegovina) on saksalainen tennispelaaja. Parhaimmillaan hän on sijoittunut tenniksen WTA-kaksinpelilistan sijalle yhdeksän lokakuussa 2011. Hän siirtyi ammattilaiseksi vuonna 2006. Urallaan hän on voittanut kuusi WTA-kaksinpeliturnausta.


title: Andrea Petkovic

text: Petkovicista tuli ammattilaispelaaja vuonna 2006, kun hän valmistui koulusta. Silloin hän oli voittanut jo neljä ITF-tason turnausta. Huhtikuussa 2007 hänestä tuli Saksan Fed Cup -joukkueen jäsen. Ensimmäisen Grand Slam -turnauksen hän pelasi Ranskan avoimissa 2007, jonne hän pääsi karsintojen kautta. Ensimmäisellä kierroksella Petkovic voitti Jarmila Grothin, mutta hävisi toisella kierroksella 6–0, 2–6, 3–6 myöhemmälle Wimbledon-finalistille, Marion Bartolille. Tämän turnauksen jälkeen hän voitti ITF-turnauksen Contrexevillessa, joten hän nousi ensimmäistä kertaa maailmanlistalla sadan parhaan joukkoon. Tämän seurauksena hän pääsi pelaamaan pääsarjassa Yhdysvaltain avoimissa 2007 ilman karsintaa. Ensimmäisellä kierroksella hän voitti Audra Cohenin, mutta turnaus päättyi toiselle kierrokselle, kun Lucie Šafářová voitti hänet 3–6, 3–6.


title: Andrea Petkovic

text: Australian avoimissa 2008 ensimmäisen kierroksen ottelussa Anna Tšakvetadzea vastaan hänen nivelside revähti oikeassa polvessa vain kahden minuutin pelin jälkeen. Tämän jälkeen Petkovic ei pelannut yhtään turnausta kahdeksaan kuukauteen, minkä seurauksena hänen maailmanlista-sijoitus putosi 465:ksi. Loukkaantumisen jälkeen hän aloitti pelaamisen ITF-turnauksissa. Hän voitti Istanbulin ITF-turnauksen. Vuoden päätteeksi hänen listasijoitus oli 315.


title: Andrea Petkovic

text: Vuonna 2009 Petkovic pelasi ensimmäisen turnauksensa Australian avoimissa. Hän voitti Kathrin Wörlen, mutta hävisi toisella kierroksella Alizé Cornetille. Petkovic pelasi paljon ITF-turnauksia kesäkuuhun asti hyvällä menestyksellä, esimerkkinä voitto 100 000 dollarin turnauksessa Bukarestissa, jossa hän voitti välierässä Jelena Dokićin. Joten jälleen hän oli noussut sadan joukkoon maailmanlistalla. Heinäkuussa 2009 Petkovic voitti ensimmäisen WTA-turnauksensa Bad Gasteinissa häviämättä erääkään. Finaalissa hän voitti Ioana Raluca Olarun 6–2, 6–3. Hän pelasi myös nelinpelin finaalissa Bad Gasteinissa parinsa Tatjana Malekin kanssa, mutta he hävisivät finaalin. Seuraavalla viikolla Petkovic pääsi välierään Istanbulissa, mutta hävisi sen Lucie Hradeckálle kolmessa tiukassa erässä. Muutaman viikon jälkeen hän nappasi siihen mennessä korkeimman sijoituksensa maailmanlistalla, joka oli 52.


title: Andrea Petkovic

text: Vuonna 2010 Petkovic pelasi ensimmäisen turnauksensa Brisbanessa, jossa hän pääsi välierään asti voittamalla Iveta Benešován, Vania Kingin ja Daniela Hantuchován. Hän hävisi välierän paluun tehneelle Kim Clijstersille 4–6, 2–6. Tämän turnauksen jälkeen hän nousi 50:n joukkoon maailmanlistalla ensimmäisen kerran. Pariisissa Petkovic selviytyi puolivälieriin asti voittamalla Katarina Srebotnikin ja viidenneksi sijoitetun Aravane Rezain, mutta hävisi Jelena Dementjevalle 6–3, 4–6, 2–6. Ranskan avoimissa Petkovic voitti avauskierroksella Jelena Vesninan, mutta hävisi toisella kierroksella kuudenneksi sijoitetulle Svetlana Kuznetsovalle luvuin 6–4, 5–7, 4–6. Unicef Openissa Petkovic pääsi finaaliin asti voitettuaan Petra Kvitován, Ana Ivanovićin, Sandra Záhlavován ja Kirsten Flipkensin. Finaalissa hän hävisi Justine Heninille luvuin 3–6, 6–3, 6–4. Seuraavalla viikolla hän pelasi ensimmäistä kertaa Wimbledonin pääsarjassa, mutta hävisi avauskierroksella Anna Tšakvetadzelle erin 2–1. Yhdysvaltain avoimissa hän voitti avauskierroksella sijalle 17 sijoitetun Nadja Petrovan luvuin 6–2, 4–6, 7–6 ja toisella kierroksella Bethanie Mattek-Sandsin 6–3, 3–6, 5–7. Näiden voittojen myötä hän pääsi ensimmäistä kertaa Grand Slam -turnauksessa kolmannelle kierrokselle. Kolmannella kierroksella hän sai luovutusvoiton Peng Shuailta. Neljännellä kierroksella hän hävisi suoraan kahdessa erässä Vera Zvonarjovalle.


title: Andrea Petkovic

text: Petkovic aloitti kauden 2011 Brisbanen turnauksella, jossa pääsi finaaliin asti. Turnauksessa hän voitti Alexandra Dulgherun, Jelena Dokićin, Jarmila Grothin ja Marion Bartolin, kunnes finaalissa hävisi Petra Kvitoválle. Seuraavassa turnauksessaan, Australian avoimissa 30:nneksi sijoitettu Petkovic voitti Jill Craybasin, Anne Keothavongin ja Venus Williamsin, joka joutui luovuttamaan jo ensimmäisen pisteen jälkeen. Neljännellä kierroksella Petkovic yllätti 14:nneksi sijoitetun Marija Šarapovan. Puolivälierässä hän hävisi yhdeksänneksi sijoitetulle Li Nalle. Maaliskuussa pelatussa Miamin turnauksessa Petkovic teki yllätyksen voitettuaan neljännellä kierroksella maailmanlistan ykkösen, Caroline Wozniackin 7–5, 3–6, 6–3. Puolivälierässä Petkovic voitti Jelena Jankovićin, kunnes hävisi välierässä Marija Šarapovalle. Stuttgartissa Petkovic selviytyi puolivälieriin voitettuaan toisella kierroksella Jelena Jankovićin. Puolivälierässä hän hävisi Caroline Wozniackille.


title: Andrea Petkovic

text: Toukokuussa Petkovic saavutti toisen turnausvoittonsa voitettuaan Strasbourgin finaalissa Marion Bartolin. Ensimmäisen erän Petkovic voitti 6–4, mutta ottelu päättyi jo toisen erän alussa, kun Bartoli joutui luovuttamaan. Ranskan avoimissa Petkovic hävisi puolivälierissä Marija Šarapovalle luvuin 6–0, 6–3. Wimbledonissa Petkovic selviytyi kolmannelle kierrokselle, jossa hän hävisi sijoittamattomalle Ksenija Pervakille suoraan kahdessa erässä. Elokuussa Petkovic pääsi välieriin Carlsbadin turnauksessa ja puolivälieriin Canada Mastersissa. Yhdysvaltain avoimissa Petkovic eteni puolivälieriin, jossa hän hävisi Caroline Wozniackille. Lokakuussa Petkovic selviytyi loppuotteluun China Openissa, jossa hän hävisi Agnieszka Radwańskalle kolmessa erässä.


title: Andrea Petkovic

text: Petkovic loukkaantui tammikuussa 2012 ja palasi kentille alaselkä- ja polvivammojen takia vasta huhtikuussa. Paluuturnauksessaan, Stuttgartin WTA-turnauksessa, hän kuitenkin loukkaantui uudelleen pelatessaan Viktoryja Azarenkaa vastaan. Hän teki paluun New Havenin turnauksessa, jossa eteni toiselle kierrokselle. Yhdysvaltain avoimissa hän hävisi avauskierroksella Romina Oprandille. Lokakuussa Petkovic pääsi välieriin Luxemburgin turnauksessa sekä Punen turnauksessa.


title: Andrea Petkovic

text: Vuonna 2013 Petkovic pelasi ensimmäisen kerran maaliskuussa. Hän pääsi sekä Miamissa että Charlestonissa kolmannelle kierrokselle. Ranskan avoimissa Petkovic jäi karsintoihin. Kesäkuussa pelatussa Nürnbergin turnauksessa Petkovic pääsi loppuotteluun, jossa hävisi Simona Halepille. Wimbledonissa hän hävisi toisella kierroksella. Heinäkuussa hän saavutti loppuottelupaikan Washingtonissa. Yhdysvaltain avoimissa Petkovicin pelit päättyivät ensimmäisellä kierroksella.


title: Andrea Petkovic

text: Petkovic aloitti vuoden 2014 Brisbanen turnauksella. Australian avoimissa hän hävisi ensimmäisellä kierroksella. Loppukuusta hän eteni puolivälieriin Pariisin turnauksessa. Maalis-huhtikuun vaihteessa Petkovic saavutti uransa kolmannen turnausvoiton voitettuaan Charlestonin turnauksen loppuottelussa Jana Čepelován. Heinäkuussa hän voitti Bad Gasteinin turnauksen ja lokakuussa Sofian turnauksen.


title: Andrea Petkovic

text: Vuonna 2015 Petkovic voitti Antwerpenissa uransa kuudennen WTA-turnauksen.


title: NLK

text: Sanaa NLK käytetään ainakin kahdessa yhteydessä:


title: Heino Ponkala

text: Heino Vilho Ponkala () oli suomalainen jääkärikapteeni. Hän oli sotilaskoulutuksensa ensimmäisen maailmansodan aikana Saksassa saanut jääkäri. Hän sai tulikasteensa Saksan itärintamalla Misse-joella vuonna 1916. Myöhemmin hän osallistui Suomen sisällissotaan Valkoisen armeijan jääkärijoukoissa. Vielä ikämiehenä hän osallistui talvi- ja jatkosotaan konekiväärikomppanian päällikkönä ja kaatui lopulta jatkosodassa Vermajoella käydyissä taisteluissa.


title: Heino Ponkala

text: Ponkalan vanhemmat olivat maanviljelijä Pekka Arvid Ponkala ja Eeva Briitta Kunnari. Hänet vihittiin avioliittoon ensimmäisen kerran vuonna 1919 Alma Piessan kanssa, joka kuoli vuonna 1925. Toistamiseen hän avioitui vuonna 1928 Saima Pälven kanssa. Hän kävi kansakoulun. Hän kävi suojeluskuntaupseerikurssin Suojeluskuntain päällystökoulussa vuonna 1922 ja Reserviupseerikoulun vuonna 1928.


title: Heino Ponkala

text: Ponkala työskenteli maanviljelijänä Alatorniolla ennen liittymistään vapaaehtoisena Saksassa sotilaskoulutusta antavan Jääkäripataljoona 27:n 2. komppaniaan 28. syyskuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Heino Ponkala

text: Ponkala astui Suomen armeijan palvelukseen varavääpeliksi ylennettynä Saksassa 11. helmikuuta 1918 ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan 2. Jääkärirykmentin 4. jääkäripataljoonan 2. komppaniaan. Hän osallistui sisällissodan taisteluihin Kalevankankaalla, jossa haavoittui pahasti 28. maaliskuuta 1918.


title: Heino Ponkala

text: Sisällissodassa saamistaan haavoista parannuttuaan Ponkala astui palvelukseen ja määrättiin Suomen valkoisen kaartin 1. komppaniaan, josta hänet siirrettiin 7. syyskuuta 1918 alkaen Kuopion jalkaväkirykmentti 4:n 5. komppaniaan. Hän erosi armeijan palveluksesta 11. helmikuuta 1919 ja astui Rajavartioston palveluksee, jossa hänet sijoitettiin Tornion rajavartiopataljoonaan, jossa hän palveli 1. elokuuta 1919 saakka. Rajavartiostosta hän siirtyi Suojeluskuntajärjestöön, missä hänet sijoitettiin paikallispäälliköksi Tornion suojeluskuntaan, jossa hän palveli 31. tammikuuta 1924 saakka. Helmikuun alusta hänet maarättiin Pohjolan suojeluskuntapiirin VII alueen päälliköksi.


title: Heino Ponkala

text: Ponkala osallistui talvisotaan komppanianpäällikkönä Jalkaväkirykmentti 27:n konekiväärikomppaniassa ja osallistui taisteluihin Suomussalmella, Raattella ja Kuhmossa. Jatkosodan puhjettua hänet komennettiin komppanianpäälliköksi Jalkaväkirykmentti 54:n konekiväärikomppaniaan ja osallistui taisteluihin Tuutijärvellä, Polkuvaarassa, Sulatevaaralla, Alakurtissa ja Vermajoella, jossa hän kaatui taistelussa. Hänet on haudattu Tornioon.


title: Alma Forstén

text: Alma Johanna Charlotta Forstén (5. kesäkuuta 1858 – 27. maaliskuuta 1931) tuli tunnetuksi Marttaliiton johtohenkilönä ja puolestapuhujana sekä Reitkallin puutarhakoulun perustajana.


title: Alma Forstén

text: Alma Lönnroth syntyi 5.6.1858 identtisenä kaksosena sisarensa Olgan kanssa Orimattilan kappalaisen pappilassa. Isä Johan Didrik Lönnroth sai pian paikan Mäntsälästä, missä hän papin työnsä ohella toimi pitäjänkokouksen esimiehenä, osallistui paikallisen säästöpankin perustamiseen sekä toimi kansakoulun perustamisen puolesta . Kansanvalistustyöstä Alma Lönnroth kiinnostui jo nuorena tyttönä, kun hän harrasti hyväntekeväisyyttä äitinsä Henrietta Charlotta Margareta Elisabet Stjernvallin kanssa. Äidin isä oli Hans Henrik Stjernvall.


title: Alma Forstén

text: Alma Lönnroth solmi 1877 avioliiton kapteeni Karl Lennart Torsten Forsténin, runoilijaeversti Torsten Forsténin pojan kanssa. Pariskunta osti vuonna 1892 Sippolan pitäjästä Liikkalan kartanon leskirouva Aleksandra Aleksejevna Popovalta, syntyisin Buturlina, joka oli perinyt sen edellisenä vuonna kuolleelta äidiltään, kreivitär Olga Buturlinalta, joka oli viimeinen elossaollut van Suchtelenin suvun kreivitär (kenraali, kreivi Pauli van Suchtelenin ainut tytär). Ostoon tarvitut suuret rahaluotot kuitenkin veivät Forstenien perheen taloudellisesti tiukalle . Aviomiehen jäätyä eläkkeelle Alma Forstén perusti 1897 Sippolan puutarha- ja talouskoulun, jonka laajennettuun opetusohjelmaan kasvitarhaviljelyksen ja kasvisten käytön lisäksi otettiin lisäksi kotieläinten hoito ja käsitöiden tekeminen.. 1904 Alma ja Lennart Forstén tekivät opintomatkan Tanskaan. Kirjoittamansa matkakertomuksen mukaan Alma Forstén kiinnitti huomionsa kananhoitoon ja osuuskuntaliikkeeseen sekä pienviljelijöiden ja suurtilallisten väliseen tasa-arvoon. Kananhoito otettiin puutarhakoulun opetusohjelmaan, mallikanalat levittivät tietoutta ja kananmunia ryhdyttiin myymään osuuskuntaperiaatteella. Sippolalainen kartano meni huutokaupassa velkojen käytyä ylivoimaisiksi . Puutarhakoulu siirrettiin 1906 Reitkalliin. Koulun merkityksestä kertoo valtionavun määrä: 14:stä kasvitarha- ja talouskoulusta Reitkallin puutarhakoulun osuus oli 1915 toiseksi suurin, 6600 mk.


title: Alma Forstén

text: Poliittisessa toiminnassa Alma Forstén kannatti yleistä äänioikeutta, tosin vasta sen jälkeen kun kansan syvät rivit ovat tutustuneet oman maan kehitykseen, sen lakeihin ja yhteiskuntajärjestelmään. Hänet valittiin 1905 Naistenliiton unionin ja Marttaliiton edustajana puhumaan yleisen äänioikeuden puolesta joukolle kansanedustajia ja kun naiset saivat ensimmäisen kerran osallistua 1907 eduskuntavaaleihin, oli Alma Forstén Nuorsuomalaisen puolueen ehdokkaana.. Hänen vaalilauseensa käsittelivät pienviljelijöiden olojen kohottamista, kansanvaltaa, laillisuutta sekä raittiusaatetta. Alma Forstén tuli vaaleissa valittujen kansanedustajien Tahvo Riihelän ja Jonas Castrénin varajäseneksi


title: Alma Forstén

text: Alma Forstén johti Sippolassa soittokuntaa ja kuoroa . Hänen pojantyttärensä Hilkka Norkamo on jatkanut isoäitinsä kuoronjohtoperinnettä.


title: Alma Forstén

text: Alma Forsténin veljenpoika oli professori Erik Lönnroth.


title: Myyrä (kirja)

text: Myyrä on suomalaisen kirjailija Jari Tervon vuonna 2004 julkaistu romaani. Teos kertoo Suojelupoliisin etsivän Jura Karhun tehtävästä paljastaa Suomen poliittisen johdon huipulla oleva vakooja eli myyrä. Romaani on Suomen itsenäisyyden ajan poliittista historiaa käsittelevän trilogian ensimmäinen osa. Toinen ja kolmas osa ovat romaanit Ohrana (2006) ja Troikka (2008). Teos on julkaistu myös äänikirjana.


title: Myyrä (kirja)

text: Myyrä oli ilmestyessään arvostelu- ja myyntimenestys. Kirja oli ehdolla vuoden 2004 Finlandia-palkinnon saajaksi. Palkinto myönnettiin kuitenkin Helena Sinervon teokselle Runoilijan talossa.


title: Alfred Saukkonen

text: "'Alfred Saukkonen" (11. syyskuuta 1887 Parikkala – 3. syyskuuta 1946 Uusikaupunki) oli suomalainen opettaja ja kirjailija.


title: Ohrana (kirja)

text: Ohrana on suomalaisen kirjailija Jari Tervon vuonna 2006 julkaistu romaani. Teos on suku- ja sotaromaani, jossa satakuusivuotias Attila Rahja muistelee perheensä ja Suomen kohtaloita Helsingin pommituksissa vuonna 1944. Romaani on Suomen itsenäisyyden ajan poliittista historiaa käsittelevän trilogian toinen osa. Ensimmäinen ja kolmas osa ovat romaanit Myyrä (2004) ja Troikka (2008).


title: Ohrana (kirja)

text: Ohrana oli ilmestyessään arvostelu- ja myyntimenestys. Teos on julkaistu myös äänikirjana.


title: Kondensoitu maito

text: Kondensoitu maito on lehmän maidosta valmistettu maitotiiviste. Se on koostumukseltaan paksua ja tahmeaa, jopa siirappimaista. Se on erittäin makeaa ja monesti sitä käytetään ainesosana jälkiruoissa ja leivonnaisissa. Kondensoitu maito valmistetaan haihduttamalla maidosta tai kuoritusta maidosta vettä. Vettä haihdutetaan maidosta niin paljon, että se tiivistyy noin neljännekseen alkuperäisestä tilavuudestaan. Noin 45 % valmiista tuotteesta on sokeria. Metalliseen ilmatiiviiseen purkkiin säilöttynä elintarvike säilyy avaamattomana pitkiäkin aikoja, jopa vuosia. Avaamatonta purkkia voi säilyttää huoneenlämmössä, mutta avattu purkki säilyy jääkaapissa vain muutamia päiviä.


title: Kondensoitu maito

text: Suomessa kondensoitua maitoa myydään yleensä etnisissä kaupoissa tai suurimmissa marketeissa. Sitä myydään tavallisesti makeutettuna, mutta saatavilla on myös makeuttamatonta kondensoitua maitoa. Kondensoitua maitoa käytetään yleensä ainesosana makeissa leivonnaisissa ja jälkiruoissa. Sitä käytetään jälkiruoissa monissa maissa, erityisesti Venäjällä ja entisen Neuvostoliiton valtioissa. Osissa Aasiaa ja Eurooppaa sitä käytetään kahvin ja teen makeuttamiseen. Aasiassa sitä käytetään myös leivän päällä marmelaadin tai hillon tapaan. Kondensoitua maitoa käytetään myös monissa intialaisissa jälkiruoissa ja makeisissa. Sitä käytetään myös lähinnä kerman tai maidon asemesta suklaa-, makeis- ja jäätelöteollisuudessa. Suomessa sitä käytetään myös jugurtin valmistukseen.


title: Kondensoitu maito

text: Kuluttajat saattavat helposti sekoittaa kondensoidun maidon maitojauheeseen. Pääsääntöisesti maitojauhe on kuitenkin makeuttamaton, kun taas kondensoitu maito sisältää paljon sokeria. Erilaisen maun ja koostumuksen vuoksi niitä ei voi käyttää korvaamaan toisiaan. Keittämällä kondensoidusta maidosta voi valmistaa paksua karamellinväristä toffeekastiketta. Sitä voi käyttää esimerkiksi piirakoiden ja kakkujen täytteenä.


title: HMS A.3

text: HMS A.3 oli Britannian Kuninkaallisen laivaston A-luokan sukellusvene.


title: HMS A.3

text: Alus tilattiin Vickers, Sons & Maximilta Barrow-in-Furnessista osana vuosien 1902-1903 laivasto-ohjelmaa. Sen köli laskettiin 6. marraskuuta 1902 ja alus laskettiin vesille 9. toukokuuta 1903. Se valmistui 13. heinäkuuta 1904.


title: HMS A.3

text: "HMS A.3" joutui 2. helmikuuta 1912 Isle of Wightin edustalla pintaan noustuaan sukellusveneiden emälaiva "HMS Hazardin" yliajamaksi. Alus upposi vieden mukanaan koko miehistönsä. Hylky nostettiin ja se upposi 12. toukokuuta 1912 Portland Billin lähistöllä tykistömaalina.


title: Aki Mäki

text: Aki Mäki on suomalainen muusikko. Mäki palkittiin "Iskelmä Niityt" –tapahtumassa kesällä 2009 Suomi Iskelmän SM-kisojen parhaimpana mieslaulajana. Mäkeä säestää Iltatähti-orkesteri. Yritystilaisuuksissa ja ravintoloissa Mäki esittää myös suomirockia ja rautalankaa Jokerit Companyn säestyksellä.


title: Veikko Vainikainen

text: Veikko Vainikainen (14. maaliskuuta 1902 Helsinki – 19. heinäkuuta 1992 Karkkila) oli suomalainen kauppalansihteeri ja kirjailija. Hän käytti nimimerkkejä "Veikko Rajakoski", "Nappi", "Vasara" ja "Tuomas Torppa".


title: Veikko Vainikainen

text: Vainikainen toimi 1948–1963 Karkkilan kauppalansihteerinä. Hän kuului Karkkilan Seutu-lehden perustajiin 1948 ja toimi lehden ensimmäisenä päätoimittajana.


title: Veikko Vainikainen

text: Vainikainen aloitti kirjailijan uransa jo 1930-luvulla kun hän nimimerkillä "Veikko Rajakoski" avusti Tulenkantajia ja kirjoitti näytelmiä.


title: Veikko Vainikainen

text:
Omalla nimellä:
Nimimerkillä "Veikko Rajakoski":
Nimimerkillä "Tuomas Torppa":
Nimimerkillä "Vasara":


title: Young British Artists

text: Young British Artists tai YBA oli lontoolainen taiteilijaryhmä, johon kuului käsitetaiteilijoita, installaatiotaiteilijoita, taidemaalareita ja veistäjiä. Se toimi 1980-luvulta 1990-luvun loppupuolelle. Shokkiefekteistä, kierrätysmateriaalien käytöstä ja yksityiselämästään tunnettu ryhmä sai paljon huomiota mediassa 1990-luvulla.


title: Young British Artists

text: Young British Artist -ilmiö nosti nykytaiteen tähdiksi joukon tuolloin nuoria ja tuntemattomia taiteilijoita, kuten Damien Hirst ja Tracey Emin. Heistä kiinnostui myös media ja suuri yleisö. Ilmiö teki myös nykytaiteesta kiinnostavaa ja muodikasta, joten taidemarkkinat kuumenivat keskellä lamaa ja taiteen kansainvälinen mielenkiinto kohdistui Lontooseen.


title: Young British Artists

text: Monet Young British Artists -ryhmän jäsenet ovat opiskelleet Goldsmiths' Collegessa. Ryhmä sai nimensä Lontoossa Saatchi Galleryssä vuosina 1992-1996 näytteillä olleesta kuuden näyttelyn sarjasta, joka toi ryhmän taiteilijat julkisuuteen. Ryhmän johtavia taiteilijoita ovat Damien Hirst ja Tracey Emin. Heidän tunnetuimpia teoksiaan ovat Hirstin "The Physical Impossibility of Death in the Mind of Someone Living", joka koostui vitriinistä ja formaldehydiin säilötystä haista sekä Eminin työ "My Bed".


title: Young British Artists

text: Vuonna 1988 osallistui 16 Goldsmiths' Collegen opiskelijaa silloin toista lukuvuottaan opiskelevan Damien Hirstin organisoimaan "Freeze"-näyttelyyn. Kaupalliset galleriat eivät kiinnostuneet hankkeesta, joten se järjestettiin vaihtoehtoisissa varastotiloissa Lontoossa. Näyttely ei herättänyt lehdistössä suurta kiinnostusta, mutta se oli esimerkki taiteilijakuraattorin järjestämästä näyttelystä. Taiteilijoiden johtamista näyttelytiloista tuli myöhemmin 1990-luvun puolivälissä Lontoon taide-elämälle ominainen ilmiö. "Freeze"-näyttelyssä olivat mukana muun muassa Angela Bulloch, Gary Hume, Sarah Lucas, Richard Patterson ja Fiona Rae.


title: Young British Artists

text: Yksi "Freeze"-näyttelyn kävijöistä oli kuitenkin johtava taidekeräilijä ja taidekauppias Charles Saatchi, johon näyttely teki vaikutuksen. Saatchi osti näyttelystä Hirstin eläininstallaation. Saatchista tuli myös muiden ryhmän jäsenten sponsori. Hän oli siihen asti kerännyt pääosin amerikkalaista ja saksalaista nykytaidetta asemansa jo vakiinnuttaneilta taiteilijoilta. Saatchi käytti nimeä "Young British Artists" ryhmän jäsenten töiden näyttelyissä vuodesta 1992 alkaen. Samalla ryhmä alkoi saada huomiota mediassa. Ryhmän toiminta virkisti niin gallerioita kuin taidelehtiä. Ryhmän asema alkoi vakiintua 1995 suuren Minneapolisissa USA:ssa pidetyn "Brilliant!"-näyttelyn jälkeen. Myöhemmin 1999 Tracey Emin oli Turner Prize -ehdokkaana.


title: Young British Artists

text: Yksi näyttelyistä oli nimeltään "Sensation". Sensaatiot ja keskustelu taiteen moraalista liittyivät ryhmään muullakin tavoin. Näitä herättivät muun muassa Marcus Harveyn muotokuva lapsisurmaaja Myra Hindleystä, sekä installaatiot, joissa alastomilla lapsinukeilla oli aikuisten sukuelimet.


title: Young British Artists

text: Ryhmän teosten aiheet vaihtelevat, mutta niissä on nähty vaikutteita Marcel Duchampilta löydettyjen esineiden käyttämisessä ja humoristisissa viittauksissa arkielämään. Joseph Beuysin vaikutusta on taiteilijan aseman pohdinta.


title: Young British Artists

text: Ryhmänä Young British Artists ei ollut selvärajainen. Taiteilijoilla ei ollut tiettyä tyyliä, tekniikkaa tai sisältöä. Heitä yhdisti kuitenkin tietyntyyppinen käsitteellisyys tai "ideapohjaisuus" ja toteutuksen suhteen arkiesineiden ja yllättävien materiaalien käyttö. Materiaaleina käytettiin muun muassa tupakantumppeja, verta ja kebabeja ja kuolleita eläimiä. REady madejen ja 1960-luvun käsitetaiteen ohella osaa taiteilijoista inspiroi abstraktin maalaustaiteen perinne tai pop-taide.


title: Young British Artists

text: Kiasmassa on syksyllä 2010 "Cream"-niminen näyttely Young British Artists -ryhmän teoksista.


title: Tioniini

text: Tioniini eli Lauthin violetti (CHNS) on tiatsiinin rakenteen sisältävä orgaaninen yhdiste, jota käytetään väriaineena. Sillä voidaan värjätä muun muassa silkkiä tai villaa ja lisäksi sitä käytetään redox-indikaattorina.


title: Tioniini

text: Charles Lauth syntetisoi tioniinia ensimmäisenä vuonna 1876. Lähtöaineina hän käytti p-fenyleenidiamiinia ja rikkivetyä ja hapetti muodostuneen tuotteen. Myöhemmin BASF:n tutkijat käyttivät samaa menetelmää tioniinin johdannaisen, metyleenisinisen valmistamiseen.


title: Tioniini

text: Kiinteänä tioniini on väriltään vihreää. Se värjää kankaat, kuten silkin violetiksi.


title: Tioniini

text: Tioniinia voidaan käyttää myös redox-indikaattorina. Yhdisteen väri muuttuu sinivioletista värittömäksi, kun se pelkistyy leuko-muodokseen.


title: Tioniini

text: Tioniini fluoresoi virittyneessä tilassaan. Tätä voidaan käyttää hyväksi biologisissa tutkimuksissa. Tioniini voidaan virittää, jolloin se fluoresoi sinisenä. Virittyneessä tilassa yhdiste voi myös hapettaa useiden entsyymien koentsyymeinä toimivien NADH:n tai NADPH:n. Näiden hapettuessa tioniini palaa perustilaansa ja fluoresenssi heikkenee. Tätä voidaan käyttää hyväksi entsyymitutkimuksissa.. Myös tioniini leuko-muoto fluoresoi ja fluoresenssi on jopa voimakkaampaa ja pitkäkestoisempaa kuin tioniinilla.


title: Helmenkalastajat (tanssiorkesteri)

text: Helmenkalastajat on pohjanmaalta kotoisin oleva tanssiorkesteri. Helmenkalastajat voitti Viihdyttäjä 2008 -tanssiorkesterikilpailun. Helmenkalastajat nähtiin kesän 2008 "Kesäillan valssi" -televisio-ohjelman vakio-orkesterina.


title: A. Aallon Rytmiorkesteri (albumi)

text: A. Aallon Rytmiorkesteri on samannimisen suomalaisyhtyeen ensimmäinen studioalbumi vuodelta 1992. Se on äänitetty syksyllä 1991 Kesärannassa MTV-MOBILElla sekä keväällä 1992 MTV:n musiikkistudioilla. Äänittäjänä on ollut Jorma Hämäläinen ja tuotantoyhtiönä MTV-Musiikki.


title: A. Aallon Rytmiorkesteri (albumi)

text: Kannen on suunnitellut Samuli Rauhala CLAYsta. Levyn saatesanat on allekirjoittanut Porissa 25. syyskuuta 1992 äänilevymoguliksikin itseään nimittävä Johnny-Kai Forssell. Niissä muun muassa kuvitteellinen rytmikitaristi arvuuttelee kevyeen sävyyn, onko yhtyeen johtohahmo Alvar vai Arvo Aalto.


title: A. Aallon Rytmiorkesteri (albumi)

text:
Kiitoksissa on mainittu Hämis, Ari, Kauppuri (in memoriam), Kape, Raittiusseura, Sytelä, Hjalmar, SeRoKa-team ja O. Lehtinen.
Kappaleen "Strip-tease tanssija" on tehnyt Asko Raivio. Kappaleen "Läähätän ja läkähdyn" on säveltänyt J.M. Bridge ja suomalaiset sanat on tehnyt K. Tuomisaari. Muut kappaleet on säveltänyt Jouko Maijala ja sanoittanut Kari Savio. Kappaleiden oikeudet omistaa MANUS paitsi A2 Fazer Musiikki Oy ja A5 Sweden Music Ab.


title: B-luokka

text: B-luokka voi tarkoittaa seuraavia asioita:


title: Suvi Isotalo

text:
Suvi Isotalo (s. 17. kesäkuuta 1983) on helsinkiläinen lauluntekijä-muusikko, jolta on julkaistu kolme albumia: "Jollet rakasta" (2010) ja "P.S. Maj'lle" (2011) ja "Näin minusta tuli ihminen" (2014). Oman tuotantonsa lisäksi Isotalo on säveltänyt musiikkia useisiin näyttämöteoksiin. Suvi on ollut myös mukana tekemässä kappaleita muille artisteille.
Sooloalbumit


title: Suvi Isotalo

text: Muut albumit


title: Riihimäen Verkkopalloseura

text: Riihimäen Verkkopalloseura ry (RiVS) on tennisseura, joka on perustettu vuonna 1938. Seurassa keskeisessä asemassa on juniorivalmennus, mutta myös senioritennis on aktiivisessa asemassa.


title: Riihimäen Verkkopalloseura

text: Seura toimii Riihimäellä kesäisin urheilupuiston massakentillä ja talvisin lähialueen tennishallilla.


title: Atte Ennala

text: Atte (Adrian) Ennala, sukunimi aik. "Ekman" (6. syyskuuta 1891 Kuorevesi – 30. syyskuuta 1982 Oulu) oli suomalainen kansakoulunopettaja, pankinjohtaja ja lastenkirjailija.


title: Atte Ennala

text: Ennala valmistui kansakoulunopettajaksi 1914 Jyväskylän opettajaseminaarista. Hän oli vuosina 1914-1924 opettajana Kuorevedellä, Suomussalmella, Pielisjärvellä, Kontiolahdella, Suomusjärvellä sekä Yläneellä.


title: Atte Ennala

text: Ennala toimi lähes 30 vuoden ajan vuosina 1925–1954 Pusulan Hyönölän koulun opettajana. Ankarana opettajana tunnettu Ennala joutui kuitenkin lähtemään Pusulasta, ja myöhemmin hän oli muun muassa pankinjohtajana Haapavedellä. Viimeksi Ennala asui eläkkeellä ollessaan Oulussa.


title: Atte Ennala

text: Ennala julkaisi satukokoelmia lapsille sekä kirjoitti myös pieniä satunäytelmiä ja vuoropuheluita.


title: Atte Ennala

text: Atte Ennala oli kaksi kertaa naimisissa. Hänellä oli viisi lasta, joista tunnetuin oli toimittaja ja kirjailija Veikko Ennala.


title: Andrejs Šulcs

text: Andrejs Šulcs (14. toukokuuta 1910 – 25. marraskuuta 2006) oli liiviläinen taidemaalari.


title: Andrejs Šulcs

text: Andrejs Šulcs syntyi Miķeļtornisin kylässä kalastajaperheeseen. Hän suoritti lukio-opintonsa Ventspilsissä vuonna 1930 ja meni sen jälkeen Latvian taideakatemiaan, josta hän valmistui vuonna 1938 diplomityöllään "Riga". 1940-luvulla hän toimi opettajana, ja vuosina 1947-68 Ventspilsin historian museon johtajana. Vuonna 1997 hän sai kolmen tähden ritarikunnan jäsenyyden.


title: Andrejs Šulcs

text: Šulcs teki lähinnä öljyväritöitä maa- ja merimaisemista. Hänen ensimmäinen ammattimainen taidenäyttelynsä avattiin vuonna 1931 Ventspilsissä, ja sen jälkeen hänellä oli useita näyttelyitä Ventspilsissä sekä Riiassa. Erityisen paljon hänen näyttelyitään oli 1980-luvulla. Hänen töitään on ollut esillä myös muun muassa Virossa, Suomessa, Yhdysvalloissa, Kanadassa ja Brasiliassa. Hänen töidensä tyyliä on kuvailtu kirkkaaksi ja värikkääksi.


title: Castle Crashers

text: Castle Crashers on The Behemothin kehittämä beat ’em up -videopeli. Microsoft Game Studios julkaisi pelin Xbox 360:lle elokuussa 2008. Sony Computer Entertainment julkaisi pelin PlayStation 3:lle kaksi vuotta myöhemmin.


title: Josemi

text: José Miguel González Rey eli Josemi (s. 15. marraskuuta 1979 Torremolinos, Espanja) on espanjalainen jalkapalloilija. Hän edustaa tällä hetkellä kreikkalaista Iraklis Thessalonikia ja on pelipaikaltaan oikea laitapuolustaja, mutta kykenee pelaamaan myös keskuspuolustajana.


title: Josemi

text: Josemi aloitti uransa paikallisseura Málagasta. Kauden 2000–2001 lopussa 17. kesäkuuta 2001 hän teki ensiesiintymisensä edustusjoukkueessa ottelussa Deportivo La Coruñaa vastaan. Jatkossa hän nousi andalusialaisseuran puolustuksen johtohahmoksi ja oli mukana voittamassa vuoden 2002 Uefan Intertoto Cupia.


title: Josemi

text: Kesällä 2004 Josemista tuli tuoreen Liverpool-valmentaja Rafael Benítezin ensimmäinen hankinta, kun hän siirtyi englantilaisseuraan 2 miljoonan punnan siirtokorvauksella. Hän pelasi ensimmäisellä kaudellaan joukkueessa 15 ottelua. Kauden 2004–2005 päätteeksi Liverpool pääsi juhlimaan Mestarien liigan voittoa. Valioliigassa joukkue sijoittui viidenneksi. Toinen kausi joukkueessa alkoi Josemin osalta vaihtopenkiltä, eikä hänelle kertynyt vastuuta kuin kuuden ottelun verran kauden ensimmäisellä puoliskolla.


title: Josemi

text: 29. joulukuuta 2005 ilmoitettiin Liverpoolin ja Villarrealin päässeen sopimukseen Josemin siirtymisestä espanjalaisseuraan. Osana kauppaa Jan Kromkamp matkasi Liverpooliin. Ensimmäisellä kokonaisella kaudellaan 2006–2007 Villarrealissa hän pelasi yhteensä 22 ottelua. Seuraavalla kaudella Josemi ei pelannut kuin yhden ottelun ja tämän vuoksi heinäkuussa 2008 hän teki sopimuksen toisen pääsarjaseura Mallorcan kanssa.


title: Josemi

text: Hän teki ensimmäisen maalinsa ammattilaisurallaan 23. marraskuuta 2008 kasvattajaseuraansa Málagaa vastaan.


title: Senja Svahn

text: Senja Svahn (s. 1973, Hyvinkää) on suomalainen dosentti ja verkostoasiantuntija. Svahn on opettanut kahdeksassa yliopistossa Suomessa sekä vieraillut ulkomailla muun muassa Stanfordin ja Aucklandin yliopistoissa. Svahn on ollut mukana kirjoittajatiimissä kirjoittamassa laajimman suomenkielisen kirjan liiketoimintaverkostojen johtamisesta. Lisäksi hän toimii liikkeenjohdonkouluttajana.


title: Senja Svahn

text: Svahn valmistui kauppatieteen maisteriksi Helsingin kauppakorkeakoulusta organisaatiot ja johtamisen pääaineesta. Myös tohtorin tutkintonsa (2004) Svahn hankki HSE:stä. Väitöskirjassaan: ”Managing different types of nets – a capability perspective”, hän tutki erityyppisten yritysverkostojen johtamista. Hänen tutkimuksensa keskittyvät verkostojohtamiseen, strategiaan ja innovaatioihin.


title: Senja Svahn

text: Svahn on työskennellyt professorina Vaasan yliopistossa, Jyväskylän yliopistossa sekä Tampereen teknillisen yliopiston Tuotantotalouden laitoksella. Dosentuuri hänellä on verkostojohtamisesta Aalto-yliopistossa. Lisäksi hän on vieraillut Yhdysvalloissa ja Uudessa-Seelannissa sekä esiintynyt erilaisissa luento- ja seminaaritilanteissa ympäri Eurooppaa ja esimerkiksi Australiassa sekä Thaimaassa.


title: Jaakko Päntäjä

text: Jaakko Arvi Päntäjä () oli suomalainen jääkäriluutnantti. Hän oli sotilaskoulutuksensa ensimmäisen maailmansodan aikana Saksassa saanut jääkäri. Hän sai tulikasteensa Saksan itärintamalla Misse-joella vuonna 1916. Myöhemmin hän osallistui Suomen sisällissotaan ryhmänjohtajana ja joukkueen varajohtajana Valkoisen armeijan jääkärijoukoissa.


title: Jaakko Päntäjä

text: Päntäjän vanhemmat olivat maanviljelijä Juho Pänttäjä ja Maria Pokkamaa. Hänet vihittiin avioliittoon vuonna 1921 Martta Matilda Airaksisen kanssa. Hän kävi kansakoulun ja suoritti yksityisesti viidennen luokan Helsingin suomalaisessa lyseossa vuonna 1927 (saksan kieltä lukuun ottamatta). Hän kävi Reserviupseerikoulun vuonna 1926 ja Taistelukoulun jalkaväkilinjan vuonna 1933.


title: Jaakko Päntäjä

text: Päntäjä työskenteli maanviljelijänä Alatorniolla ennen liittymistään vapaaehtoisena Saksassa sotilaskoulutusta antavan Jääkäripataljoona 27:n 2. komppaniaan 22. tammikuuta 1916, josta hänet siirrettiin 18. maaliskuussa 1916 pataljoonan täydennysjoukkoon, josta hän palasi takaisin komppaniaansa 30. heinäkuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Jaakko Päntäjä

text: Päntäjä astui Suomen armeijan palvelukseen aliupseeriksi ylennettynä Saksassa 11. helmikuuta 1918 ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan ryhmänjohtajaksi ja joukkueen varajohtajaksi 2. Jääkärirykmentin 4. jääkäripataljoonan 2. komppaniaan. Hän osallistui sisällissodan taisteluihin Kalevankankaalla, jossa hän haavoittui 28. maaliskuuta 1918. Parannuttuaan hänet siirrettiin 1. Jääkärirykmentin täydennyspataljoonaan.


title: Jaakko Päntäjä

text: Päntäjä palveli sisällissodan jälkeen joukkueenjohtajana Valkoisen kaartin rykmentin I pataljoonan 3. komppaniassa, josta hänet siirrettiin 2. toukokuuta 1819 alkaen Terijoen rajavartiopataljoonaan, jossa hän toimi koulutusaliupseerina ja aliupseerikoulun vääpelinä. Hänet siirrettiin 13. joulukuuta 1919 alkaen takaisin Suomen valkoisen kaartin rykmenttiin, jossa hän toimi koulutusaliupseerina ja komppanian vääpelinä eri komppanioissa. Hänet määrättiin 11. maaliskuuta 1928 koulutusaliupseeriksi rykmentin aliupseerikouluun ja 1. toukokuuta 1938 alkaen koulun (Vöyrin koulu) vääpeliksi, jossa hän palveli vuoteen 1939 saakka, jolloin hän erosi vakinaisesta palveluksesta. Myöhemmin hän siirtyi Outokumpu Oy:n palvelukseen.


title: Jaakko Päntäjä

text: Päntäjä osallistui talvisotaan komppanianpäällikkönä Jalkaväkirykmentti 8:ssa ja osallistui taisteluihin Summassa. Jatkosodan puhjettua hänet komennettiin komendantiksi 15. Divisioonaan. Hänet vapautettiin palveluksesta jo ensimmäisenä sotavuonna, jonka jälkeen hän työskenteli huolto - ja palopäällikkönä Outokumpu Oy:ssä sodan loppuun saakka. Sodan jälkeen hän työskenteli Porin Polttopuuyhdistyksen palveluksessa vuoteen 1947 saakka, jolloin hän siirtyi W. Rosenlew Oy:n Puutalotehtaan palvelukseen Poriin, jossa hän työskenteli vuoteen 1956 saakka. Hänet on haudattu Poriin.


title: Liettuan vapaaehtoisjoukot

text: Liettuan vapaaehtoisjoukot () on yksi Liettuan puolustusvoimien viidestä puolustushaarasta. KASP jakautuu komppanioihin ja prikaateihin. Erona muihin Liettuan armeijan sotilaisiin on, että vapaaehtoisjoukkojen sotilaat toimivat vapaaehtoisesti ilman palkkaa.


title: Liettuan vapaaehtoisjoukot

text: Vuonna 1991 Liettuan irtautuessa Neuvostoliitosta, alettiin itsenäiseksi julistautuneelle maalle värvätä vapaaehtoisia sotilaita. 11. tammikuuta samana vuonna vapaaehtoiset ja mielenosoittajat suojelivat Liettuan korkeimman neuvoston päärakennusta (nykyinen Seimas), Vilnan televisiotornia ja muita tärkeitä kohteita puna-armeijalta. Neuvostoliiton vallankaappausyrityksen aikana eräs vapaaehtoinen sotilas sai surmansa puolustaessaan korkeimman neuvoston päärakennusta.


title: Liettuan vapaaehtoisjoukot

text: Vapaaehtoiset ovat tukeneet Liettuan viranomaisia järjestyksen ylläpidossa ja onnettomuustilanteissa. Muun muassa kesällä 1992 vapaaehtoisjoukkojen jäsenet sammuttivat metsäpaloja ja vuonna 1993 auttoivat poliisia pitämään järjestystä yllä paavi Johannes Paavali II:n vierailun aikana. Vuodesta 1994 lähtien vapaaehtoisjoukkojen sotilaita on osallistunut rauhanturvaoperaatioihin.


title: Liettuan vapaaehtoisjoukot

text: Vuonna 1998 vapaaehtoisjoukoista tuli virallisesti yksi Liettuan puolustusvoimien puolustushaaroista.


title: Liettuan vapaaehtoisjoukot

text: Rauhan aikana KASP antaa vapaaehtoisille sotilaskoulutusta ja valvoo sotilaallisesti tärkeitä kohteita. Vapaaehtoisjoukkojen sotilaat työskentelevät tiiviisti ammattisotilaiden ja muiden viranomaisten kanssa.


title: Rengas

text: Rengas voi tarkoittaa seuraavia:


title: Juujärvi

text: Juujärven kylä Kemijärvellä edustaa Kemijoen keskijuoksun jokivarsiasutusta Peräpohjolan vaara- ja jokiseudulla.


title: Juujärvi

text: Juujärven kylä sijaitsee Kemijoen jyrkkään mutkaan pistävässä niemessä. Jokilaaksoa kehystävät idässä ja etelässä jylhät vaaramaisemat. Kulttuuriympäristön keskeiset elementit ovat loivasti rantaan viettävät pellot ja perinteinen, hyvin säilynyt rakennuskanta. Kylä rakennuksineen on selkeä, tiivis kokonaisuus. Jyrkkätörmäinen Kemijoki tekee niemen kohdalla tiukan mutkan pohjoisesta länteen. Niemen pohjoispuolella sijaitseva Juujärvi on Kemijoen laajentuma. Juujärven pohjoispäähän laskee Seitakorvan voimalaitoksesta rakennettu juoksutuskanava. Niemeä vastapäätä joen itäpuolella kohoavat Juuvaaran kumpareiset, mäntymetsien kuvioimat rakkarinteet ja hyllymäiset muodot. Etelässä on Pajuvaara, jonka rinteitä kirjavoivat lehtimetsäiset lähdepurojuotit.


title: Juujärvi

text: Loivarinteinen niemi, jolla kylä sijaitsee, on muodostunut joen kasaamista sedimenteistä. Kylän länsipuolella levittäytyvät soiset maat.


title: Juujärvi

text: Kasvillisuus on melko karua. Kyläalueen pohjoisosassa, osin turvemaalla on kasvatusmetsiä. Niemen keskellä on variksenmarja-mustikkatyypin kangasta, ja kylän länsipuolella on laajemmalla alalla mustikka-kanerva-jäkälätyypin metsää. Rantakasvillisuus on kärsinyt säännöstelystä. Joen törmällä kasvaa kuitenkin pulskaneilikkaa, ja niemen etelärannalla on rantapuina komeita mäntyjä ja niiden seassa haapoja. Perinnekasvillisuutta kylässä edustaa tien- ja ojanpientareiden ja pienten kenttien kasvillisuus.


title: Juujärvi

text: Karjanhoitoon perustuva maatalous on perinteisen kylämiljöön muovaajana ja säilyttäjänä keskeinen tekijä. Kylässä näkyy myös poronhoitoon ja uittoon liittyviä rakenteita. Maisema-alueella on ollut asutusta jo kivikaudella, mistä kertovat löydetyt asuinpaikat ja esineet kylän lounaisosalta ensimmäiseltä asuinalueelta Kemijoen rannalta Tuomelan tilalta.Asutus oli kylän ensimmäinen, jossa asuivat monet nykyiset kylän asukkaat. Vakituinen suomalaisasutus seudulle ilmaantui 1600-luvun tienoilla juuri tälle seudulle ensimmäisenä.Nykyisin edustavimmat perinteiset talonpoikaisrakennukset ovat niemen itään ja kaakkoon viettävillä rinteillä. Monissa taloissa on ehyt neliönmuotoinen, yhdeltä sivulta avoin pihapiiri. Joidenkin talojen hirsiseinät ovat paljaat, joissakin taloissa on lautavuoraus. Enimmät perinteiset asuinrakennukset ovat peräisin 1900-luvun alkuvuosikymmeniltä, ja vanhin on 1900-luvun lopulta. Vanhassa hirsitalossa sijaitseva kyläkauppa ja kyläkoulu ovat myös arvokkaita rakennuksia, joilla ei ole nykyisin mitään käyttöä. Perinteisiä kesänavettoja on vielä paljon jäljellä. Myös varsinaisia hirsinavettoja ja aittoja sekä hirsisiä saunoja ja vajoja on paljon. Kylän pohjoisosan pelloilla on useita pärekattoisia latoja. Perinteistä rakennuskantaa on muun muassa Heimolan, Mäkiniemen, Heikkilän ja Ylijuujärven tiloilla, jonka päärakennus on vuodelta 1888 on kylän vanhimpia. Juujärven vanha koulurakennus vuodelta 1929 on nykyisin käyttämättömänä. Vanhoja hirsiaittoja, saunoja ja vajoja kylässä on säilynyt runsaasti. Pihapiireissä on harvinaisia pyramidikattoisia kesänavettoja.


title: Juujärvi

text: Uudet asuinrakennukset ovat keskellä niemeä. Tiheimmin rakennettu kohta tuo mieleen miltei kaupunkimaisen omakotiasutuksen. Siisteihin pihapiireihin liittyvät istutukset, kasvimaat ja pensasaidat ja vanhoissa taloissa myös kookkaat puut. Kylän pellot ovat pääasiassa viljelyksessä, ja myös karjaa pidetään joissakin taloissa.Rantapellot ja niityt kylän ympärillä ovat osa jokivarren kulttuurimaisemaa. Juujärvi on valtakunnallisesti arvokas maisema-alue ja valtakunnallisesti merkittävä rakennettu kulttuuriympäristö.


title: La sortie des usines Lumière

text: La sortie des usines Lumière ("Työläiset lähtevät Lumièren tehtaasta") oli ensimmäinen yleisölle esitetty elokuva. Se esitettiin 22. maaliskuuta 1895 Pariisissa Grand Caféssa. Elokuvan tekijät ovat Lumiéren veljekset Auguste ja Louis.


title: La sortie des usines Lumière

text: Se oli ensimmäinen kinematografilla kuvattu ja esitetty filminpätkä. Tehdas oli veljesten isän tehdas, jossa valmistettiin kemikaaleja ja valokuvauslevyjä. Rakennuksessa on nykyisin elokuvateatteri..


title: La sortie des usines Lumière

text: Lumièren veljekset järjestivät 28. joulukuuta 1895 Pariisin Salon indien du Grand Caféssa maailman ensimmäisen maksullisen elokuvanäytöksen. Historialliseen näytäntöön oli kutsuttu Pariisin kulttuuriväkeä. Liput maksoivat yhden frangin. Mukana oli myös tuleva elokuvaohjaaja Georges Méliès joka elokuvanäytöksen jälkeen yritti ostaa projektorin Lumièren veljeksiltä.


title: La sortie des usines Lumière

text: Elokuvasta on kolme versiota, jotka poikkeavat hiukan toisistaan.


title: The Art of War (EP)

text: The Art of The War on Vaderin viides EP-levy, joka julkaistiin 14. marraskuuta 2005.


title: The Art of War (EP)

text: Levyn raidat 1 ja 4 ovat introja, jotka on säveltänyt Vesania-yhtyeen Siegmar. Albumi on omistettu yhtyeen entiselle rumpalille, Krzysztof Raczkowskille, joka kuoli noin kolme kuukautta ennen levyn julkaisua.


title: Vesiosuuskunta

text: Vesiosuuskunta on haja-asutusalueella alueen asukkaiden omistama ja hallinnoima osuuskuntamuotoinen vesihuoltolaitos.


title: Vesiosuuskunta

text: Vesiosuuskuntien syntyyn on Suomessa johtanut tarve saada talousvettä ja tehostaa jätevesien käsittelyä alueilla, joilla kuntien voimavarat eivät ole riittäneet vesi- ja viemäriverkoston laajentamiseen. Vesiosuuskuntia on Suomessa noin 1500. Suurin osa niistä on perustettu kaupunkien läheiselle maaseudulle. Suomen ensimmäinen vesiosuuskunta rekisteröitiin Tampereen Pispalaan vuonna 1907. Vesiosuuskuntien kautta myydään Suomessa noin 10 % talousvedestä.


title: Vesiosuuskunta

text: Vesiosuuskunta on yhdyskunnan vesihuollosta huolehtiva vesihuoltolaitos, kun siinä on liittyneenä 50 asukasta tai sen vuorokaudessa kuluttama vesimäärä tai tuottama jätevesimäärä on vähintään 10 m. Tätä pienemmät vesiosuuskunnat eivät ole lain tarkoittamia vesihuoltolaitoksia.


title: Vesiosuuskunta

text: Vesiosuuskunnan omistavat ja sitä hallitsevat vesiosuuskunnan jäsenet. Vesiosuuskuntatoiminta on jäsenille peruspalveluja tuottavaa toimintaa, jota säätelevät useat lait ja asetukset. Vesilaitoksen asianmukainen hoito vaatii usein ammattimaisuutta, ja vesiosuuskunta harjoittaakin usein liiketaloudellista toimintaa.


title: Vesiosuuskunta

text: Vesiosuuskunnan hallituksella ja toimihenkilöillä on vastuu verkoston rakentamisesta, laatuvaatimukset täyttävän talousveden toimittamisesta, asianmukaisesta jätevesien johtamisesta ja käsittelystä sekä laitoksen taloudellisesta toiminnasta.


title: Vesiosuuskunta

text: Vesiosuuskunnat poikkeavat muista osuuskunnista siten, että vesiosuuskuntaan liittyminen voi olla pakollista. Tämä tarkoittaa velvollisuutta ostaa jäteveden käsittely vesiosuuskunnalta. Osuustoiminnan keskeisiin yleisiin periaatteisiin kuitenkin kuuluu, että osuuskunnan jäsenyys on vapaaehtoinen.


title: Vesiosuuskunta

text: Vesiosuuskuntia onkin kritisoitu pakkoliittymisistä. Asiasta on käyty myös oikeutta. Riidat on oikeudenkäynneissä useimmiten tuomittu osuuskuntien ja kuntien hyväksi pakkoliittymisestä valittaneita asukkaita vastaan.


title: Markku Laukkanen (penkkipunnertaja)

text: Markku Laukkanen on suomalainen voimanostaja, joka saavutti 2009 pronssia penkkipunnerruksen nuorten MM-kilpailuissa Tšekissä. Hän voitti myös SM-kisat vuosina 2009, 2010 ja 2011. Nuorempana hän harrasti hiihtoa ja voitti siinäkin mitaleita paikalliskisoissa.


title: Yrjö Ponto

text: Yrjö Väinö Ponto () oli suomalainen jääkärikapteeni. Hän oli sotilaskoulutuksensa ensimmäisen maailmansodan aikana Saksassa saanut jääkäri. Hän sai tulikasteensa Saksan itärintamalla Riianlahdella vuonna 1916. Myöhemmin hän osallistui Suomen sisällissotaan vääpelinä Valkoisen armeijan jääkäritykistössä.


title: Yrjö Ponto

text: Ponton äiti oli Kaisa Reeta Ponto. Hänet vihittiin avioliittoon vuonna 1919 Elsa Emilia Raution kanssa. Kävi kansakoulun. Toimi maanviljelijänä kotipitäjässään. Hän suoritti keskikoulukurssin Iin yhteiskoulussa vuonna 1930. Hän kävi suojeluskuntaupseerien täydennyskurssin vuonna 1923 ja taktiikan soveltamiskurssin vuonna 1925. Reserviupseerikoulun hän kävi vuonna 1928 ja komppanianpäällikkökurssin vuonna 1930 ja luutnanttikurssin vuonna 1937 Suojeluskuntain päällystökoulussa. Hän suoritti Sahateollisen koulun lyhennetyn kurssin vuonna 1946.


title: Yrjö Ponto

text:
Ponto toimi jääkäriliikkeen hyväksi maalis-huhtikuussa vuonna 1916 Sulo-Weikko Pekkolan avustajana erikoistehtävissä Pohjois-Norjassa ja Pohjois-Suomessa, ennen liittymistään vapaaehtoisena Saksassa sotilaskoulutusta antavan Jääkäripataljoona 27:n täydennysjoukkoon 4. kesäkuuta 1916. Hänet siirrettiin pataljoonan haupitsipatteriin 6. joulukuuta 1916. Hän otti osaa taisteluihin ensimmäisessä maailmansodassa Saksan itärintamalla Riianlahdella ja Aa-joella.
Ponto astui Suomen Valkoisen armeijan palvelukseen Saksassa 7. helmikuuta 1918. Hänet ylennettiin vääpeliksi sen jälkeen kun hän oli vannonut sotilasvalan ja allekirjoittanut palvelusitoumuksen. Hän saapui takaisin Suomeen 3. maaliskuuta 1918 höyrylaiva S/S Virgolla, joka oli tuomassa Suomeen aselastia sisällissotaa varten. Suomeen saavuttuaan hänet määrättiin vääpeliksi jääkäritykistön 3. Patteriin. Hän osallistui kyseisessä patterissa taisteluihin Kurussa, Muroleessa, Viljakkalassa ja Ylöjärvellä sekä Tampereella. Hänet siirrettiin Tampereen valtauksen jälkeen toimitetussa tykistön uudelleen järjestelyssä Jääkäritykistöprikaatin 3. jääkäripatteriston 5. patteriin ja osallistui sen riveissä Viipurin valloitukseen.